Kutubxona - Tohir Malik. Pajaliska (hajviya) / Kiril\nSiz shu sahifadasiz: Tohir Malik. Pajaliska (hajviya) / Kiril\nАсар номи Пажалиска (ҳажвия)\n1 Ёзғувчига мактуб\n2 Биринчи мактуб будир:\n3 Иккинчи мактуб будир:\nКаминани йўқлаб онда-сонда бўлса-да, мактуб келиб турадур. Телевидение идорасидаги муҳтарам муҳаррирларнинг илтифоти ва ҳиммати ила ўзбек тилига доир мумаммолар хусусида берилмиш бир кўрсатувда иштирок этиб эдим. Не бахтки, бул суҳбат томошабин ўртоққа маъқул тушиб, у зоти муҳтарамнинг кичкинагина мактубига арзибмиз. Ижозатлари ила мазкурни эътиборларига ҳавола этсам.\nБиринчи мактуб будир:\n«Хўрматли окахонла, бугун байрам баҳонасида беш-олти оғайни кампания бўлиб балдет қилиб ўтирувдук. Узбекский тил ҳақидаги передачани кўрдук. Ништяк гапларни этдийла. Нў, бир братан гапирганда қулоққа лапша осди. Ваабше қойил эмасмиза унга. Ҳозир ўзбек тили государственний тилга полний ўтган-ку? Ҳаммамиза чистий ўзбекча гаплашишимиза керакми, абезателний керак. Ман бунақа болтунларни савсем ёқтирмийман. Ўша болтун братан «трамвайга ўтирдук», дейди. Бизани предкаларимиза «трамвай» дейишмаган, ўзбекчасига «кўнка» дейишган. Ўзбекчани чересчур яхши билмасанг, нима қиласан гапириб, одамларни настроениясини бузиб. Пачти ҳаммамиза шу мнениядамиза. Ҳаммамиза патриот бўлишимиза керак. Если ҳаммамиза все как один чистий ўзбеча гапиришга ўтмасак, минг старатса қилайлук, ҳамма ишимиза капейка бўлиб қолади. Ман ўзбек тилига тўст этдим. Ҳамма ўзбек тили учун бир рядда бўлиши керак, орада биттаям места свободна қолмасин, дедим. Ҳамма до дна ичди. Силаям бизани паддержка қиласила, деб подписимни қўйдим. Ман Красний мост кварталидаги домда тураман. «Раджи золотой» десайла, ҳамма точна кўрсатиб беради. Оқ брюк билан позалоченний очки тақиб юраман. Билагимда тсиганкалардан олган браслетим ҳам бор. Бошпурт бўйича Ражабтилла Каримтиллаевичман. Гапимни яна битта добавкаси бор: сила билан отделна ўтириб, отдуши гаплашмоқчиман. Согласна бўласила, силага неудобна бўмиди, деган мнениядаман. О, кейми? »\nДилни ўртаб юборгувчи бу мактубга жавобимиз тайин:\n-Нима ҳам дердик, пажалиска деймиз-да...\nИккинчи мактуб будир:\nХўрматли окахон, почерким чў-та сизга знакомий бўлса керак. Олдин ҳам сизга ёзганман. Ман ҳар куни телевизорда астрологический прогнозни эшитаман. Чў-та чистий ўзбекча прогнозлар бўлмайди. Короче, мандаям астрологический даннийлар бор. Биотокларим бор. Буни Топорикдан сўрасангиз у точна подвердит этади. Унинг настояший оти Болтавой. Биза културний қилиб, Топорик деймиза. Шу Топорик бошқалар билан ичса, икки бутилкага ҳам кайфи ошмайди. Мен билан четвертак ичса ҳам балдет қилиб қолади. Биотокларим мошний-да! Короче, янги йилни встречат қилиб ўтирибмиза. Ҳамма эртага қанақа случайлар бўлиши мумкин деб башкасини қотириб ўтиради. Ўзбек окахонларга чистий ўзбеча прогнозлар керак. Шу прогнозни айтишга ўзим старатса қилмасам, бошқа патриотлар йўққа ўхшийди.\nЭнди, мана, отдихдан кейин понеделник бошланадими? Мучали ит бўлган братанлар учун бу оғир кун считатся қилади. Чунки понеделникда хўжайинлар собачий настроенияда бўлишади. По этому ишга заранее бориш керак. Тўғри, иш бўри эмас, ўрмонга қочиб кетмайди, но зато началник звер, деган пословитса бор. Понеделникда магнитний буря бўлмайди. Бошингиз оғриса, дори-пори ичманг. Пешингача ишга сквоз палтса қаранг. Икки кунлик отдихдан кейин сразу ишга киришиш дурной привичка бўлади. Обедгача у ёқ бу ёқдан балтат қилиб, обетда бирон молодойни супермаркетга чиқаринг. Пивоми, виноми топиб келсин. Понеделникда водка ичманг. Водка желудкага оғирлик қилади. Желдукасида язваси бор братанлар азгина спирт ичиб юбора қолсин. Понеделникда хўжайинларнинг заседанияси кўп бўлади. Шунинг учун обеддан кейин ҳам ишламанг. Кечқурун пивнушкада закускасиз юзта-юзта қилиб, по домам кетиш керак. А то хотинлар терингизни шилиб, сосиска қилади.\nВторник куни деловой партнерлар билан встречани обеддан бир соат олдин назначит қилиш керак. Шунда иш ҳам битади, обед пули ҳам ёнга қолади. Обедгача бўлган встречада ишнинг ярмини договоритса қилиб, қолган половинасини кечга ўтказсангиз, ужин ҳам эконом бўлади. Ужинда шампан ичманг, желудканинг кислотасини ошириб юборади. Агар деловой партнернинг кармони битий бўлса, до победного контса коняк ичаверинг. Язвангиз бўлса ҳам қўрқманг, «текин коняк организмни чистий қилади», деган пословитса бор.\nСреда куни қизлар билан свидание назначит қилишга удобно бўлади. Свиданияни обеддан кейинга назначит қилинг. Қиз ақлли бўлса, ужингача уйига кетади. Шунда ортиқча расход бўлмайди.\nЧетверг куни осторожнароқ бўласиз. Сизни обедгача неудача кутади. Обеддан кейин эса ишингиз ништяк бўлади. Агар четверг куни ишингиз ништяк бўлолмаса, пятнитсада начеку туринг. Сиз шу куни добрий одамлар билан столкнутся этасиз.\nСуббота, виходний кунлари ишга борилмайди. Деловой партнерлар билан ҳам учрашмайсиз. Менинг прогнозимни мазза қилиб эшитиб, отдихат қилинг. Прогнозимнинг давомини кейин яна отправит қиламан.\nИзоҳ: Ажабки, бошқа мактуб олмадик. Узунқулоқ гапларга қараганда, дўстимиз Ражабтилла, яъни Раджи Золотой энди мистер »Раджи Голд» имзоси билан чистий инглиз тилида японияликлар учун «прогнозлар» ёзаётган эмишлар. Омадларини берсин.\n"http://www.kutubxona.com/wiki/index.php?title=Tohir_Malik._Pajaliska_(hajviya)_/_Kiril&oldid=6711" dan olindi


Лайлакда 8 тонна ёқилғи мойни ноқонуний олиб ўтишга уринганлар қўлга олинди | ҚИРҒИЗИСТОН ЯНГИЛИКЛАРИ\nЛайлакда 8 тонна ёқилғи мойни ноқонуний олиб ўтишга уринганлар қўлга олинди\nЧегарада ушланган юк ташувчи машина. Сурат: МХДҚ\nБоткен вилоятининг Лайлак туманидаги қирғиз-тожик чегарасидан ёқилғи моддасини ноқонуний олиб ўтишга ҳаракат қилган ҳайдовчилар қўлга олинди. Юкнинг умумий миқдори таҳминан 8 тоннани ташкил қилган.\n24-мартда «Коргончо» чегарасидан қўшни давлатда рўйхатдан ўтган икки «Хюндай-Старекс» машиналари ушланган. Текширув вақтида уларнинг рақами қалбаки экани ва кузовнинг ичи ёқилғи моддасига мослаштирилгани аниқланган.\nМазкур факт жиноят кодексининг «Жиноят содир этиш» ва «Давлат чегарасидан ноқонуний ўтиш» моддаси асосида судгача текширув ишлари бошланди. Бу ишга қатнашган одамларни ўаниқлаш учун тезкор тергов ҳаракатлари бормоқда.\nУч ҳафта олдин шу тумандан қўшни давлатга ноқонуний 40 тонна ёқилғи моддаси олиб ўтишга ҳаракат қилган 4 юк ташувчи машина қўлга олинган.\nАввалги мақола«Антитаначалари етарли». Садир Жапаров ҳозирча эмловдан ўтмайди\nНавбатдаги мақолаТашиев: Қирғизистон Тожикистонга Ворухни алмашишни таклиф қилди


Пиёз чиқитга чиқадими? Украинанинг сабзавот етиштирувчилари ўтган йилги пиёз захираларини сотолмаяптилар • EastFruit\nБош саҳифа › Янгиликлар › Пиёз чиқитга чиқадими? Украинанинг сабзавот етиштирувчилари ўтган йилги пиёз захираларини сотолмаяптилар\nПиёз чиқитга чиқадими? Украинанинг сабзавот етиштирувчилари ўтган йилги пиёз захираларини сотолмаяптилар\nМуаллиф: EastFruit 16 Июн 21 17 Июн 21 0365\nEastFruit маълумотларига кўра, Украина сабзавот етиштирувчилари 2020 йилги пиёз ҳосили пиёз захираларини сотишда жиддий муаммоларга дуч келишмоқда. Ушбу захиралар умуман сотилмаслиги мумкин ва яқин келажакда, пиёз йўқ қилиниши, бошқача айтганда, чиқитга чиқиб кетиши мумкин.\nАйни пайтда, бозорда ўтган йилги мавсумдан – 2020 йил августидан то ҳозирги кунгача сақланиб келинаётган, қўлда тахланган ва ҳаттоки, катта-кичиклиги бўйича сараланган (калибровка қилинган) пиёзга таклифлар кўп! Украиналик деҳқонлар аъло сифатли бундай пиёзни 3-4 гривна/кг (11-15 АҚШ центи/кг)дан сотишга тайёр. 3-5 калибрли майда пиёз учун эса кг учун атиги бир ярим гривна ёки АҚШнинг 6 центидан кам сўрашяпти!\nҚиёслаш учун, ўтган йили Украинада аввалги йилги пиёз ҳосили 11 гривна/кг дан сотилган, яъни, ўртача 3-4 баравар қимматроқ ва 2019 йилда сотув мавсуми охирида нархлар 15 гривна/кг га етди ва 2019 йил май ойининг бошида пиёзнинг барча йиллар учун улгуржи сотуви бўйича рекорд нарх – 33 гривна/кг га чиқди.\n«Нархларнинг даврийлиги, бу – Украинанинг пиёз бозори учун одатий ҳодиса. Пиёз ўртача, ҳар уч йилда бир марта, баҳорга қараганда йиғим пайтида қимматроқ бўлади. Бундан ташқари, ўртача уч йилда бир марта, пиёзнинг сотилмай қолган қисмини чиқитга чиқаришга тўғри келади. Бунинг сабаби шундаки, пиёз жуда қимматлашган пайтда кўплаб кичик ва ўрта фермер хўжаликлари уни етиштиришни бошлайдилар, бу эса таклифнинг янаям ортишига олиб келади.\nШу билан бирга, мамлакатда деярли ҳеч ким пиёзни экспорт қилиш билан мунтазам шуғулланмайди, шунинг учун пиёз ҳаддан ташқари кўп етиштирилганда унинг нархи таннархидан ҳам пастроқ бўлади. Ахир Украина истеъмолчилари шунчаки арзонлиги сабабли пиёзни кўпроқ сотиб олишмайди. Украиналик сабзавот етиштирувчилар ва экспортчилар уларни экспорт қилишни унчалик яхши билмайдилар», – деб ойдинлик киритди БМТ Озиқ-овқат ва қишлоқ хўжалиги ташкилотининг (ФАО) инвестициялар департаменти иқтисодчиси Андрий Ярмак.\nБу йил эртаги пиёз мавсуми жуда кечиккан бўлса-да, барибир вазиятдан чиқиб кетиб бўлмади. Айни пайтда, 2021 йилги пиёз ҳосили аллақачон сотувга чиққан, аммо уларнинг нархи ўтган йилги пиёз ҳосилидан 2-3 баравар қиммат. Бироқ, янги пиёзга талаб ҳам унчалик катта эмас, чунки бозорда ўтган йилги маҳсулотлар ҳали ҳам етарли даражада.\n“Ўтган йили, пиёз мавсумининг бошида биз украиналик сабзавот етиштирувчилар маҳсулотни сотишда муаммоларга дуч келишини олдиндан тахмин қилгандик. Шунинг учун бизнинг мева-сабзавот бўйича лойиҳамиз пиёз экспортини ривожлантиришда ўз ёрдамини таклиф қилган эди. Бироқ, ушбу таклифдан ҳеч ким фойдаланмади – ҳамма бирон иложини қилиб пиёзларни сотиб юборишга умид қилганди. Ҳолбуки, Украинадаги пиёзнинг ҳозирги сотув нархи уни етиштириш ва йиғиш харажатларини қопламайди, шуни ҳисобга олиш керак эди, пиёзни 9-10 ой давомида қиммат, махсус сабзавот сақлаш қурилмаларида сақлаш ҳақида гапирмаса ҳам бўлади», – дейди Андрий Ярмак.\nПиёз дунё бозорида энг кўп сотиладиган сабзавот турларидан бири ҳисобланади ва жаҳон пиёз савдоси жадал ўсиб бормоқда. Дунё бўйлаб пиёз экспорти ҳажми ҳар йили 115 миллион долларга ўсиб бормоқда, ва дунё пиёз бозорининг умумий ҳажми (қиймати) йилига қарийб 4 миллиард долларга етади. Нидерландия дунё бўйлаб пиёз экспорти бўйича етакчи бўлиб, ҳар йили деярли ярим миллиард долларлик пиёзни фақатгина Саҳро бағридаги Африка мамлакатларига сотади! Украина пиёзни ушбу минтақага, шунингдек, пиёзнинг асосий импортчиси бўлган Яқин Шарққа деярли экспорт қилмайди, деса ҳам бўлади. Дарвоқе, биз Африкага пиёз экспорт қилиш истиқболлари ҳақида “Украинадан Африкага пиёз ва картошка экспорт қилиш мумкинми?” мақоласида ёзган эдик.\n«Украинада пиёз етиштириш бўйича ҳар қандай лойиҳа дастлаб маҳсулотнинг муҳим қисмини экспорт қилишни режалаштирмаса, мавсумида катта йўқотишларга учрайди. Мамлакат ичидаги нархлар экспорт бозорларига қараганда юқори бўлса ҳам, харидорлар билан алоқаларни ўрнатиш ва маҳсулотларнинг бир қисмини экспорт қилишга қаратилган бундай лойиҳани қўллаб-қувватлаш керак. Фақатгина шу ҳолатда барқарор сабзавот бизнеси ва ривожланиши ҳақида гапириш мумкин.\nМунтазам равишда доимий экспорт қилиш сабзавот етиштирувчиларга бозордаги вазиятни яхшироқ ҳис этиш ва унга тезроқ жавоб беришга янада яхши маҳсулот ишлаб чиқаришга, такомиллаштиришга сармоя киритишга, сифатни оширишга ва янада самарали бизнес ечимларни излаш имкониятини беради. Шунингдек, экспорт валюта девалвацияси хавфини диверсификация қилишга имкон беради, лекин украиналик ишбилармонлар негадир бу ҳақда тез унутадилар. Шунга мувофиқ, ички бозорда юқори сифатли маҳсулотларни сотиш учун турли хил вариантларга эга бўлишлари баробарида, ҳатто бу каби қийин мавсумларда ҳам маҳсулотларни муносиб нархда сотишлари мумкин бўлади», – дейди ФАО иқтисодчиси.\nАйтганча, 2020/21 йил мавсумининг иккинчи ярмида Украина пиёз экспортини сезиларли даражада оширди. 2021 йил январ-март ойларида ташқи бозорга 11 минг тонна Украина пиёзи етказиб берилди, бу ўтган йилга нисбатан 40 фоизга кўп. ФАО ва ЕТТБ лойиҳаси томонидан Украина мева-сабзавот уюшмаси (УМСУ) билан ҳамкорликда ташкил этилган, 2019 йил охирида жуда муваффақиятли савдо миссияси шарофати билан Руминия Украина пиёзининг асосий бозорига айланди. Ушбу мамлакатга жами пиёз экспорти ҳажмининг 53 фоизидан кўпроғи етказиб берилди. Аммо 2021 йилда Украина пиёзининг Ироққа экспорти деярли 4 бараварга камайиб, 1,2 минг тоннани ташкил этди. Украинадан йирик пиёз импорт қилувчилар қаторига Белоруссия, Туркия, Озарбайжон, Полша, Буюк Британия, Эстония, Болгария ва Чехия ҳам кирди. Камерун ва Серра-Леоне каби Африка давлатлари Украина пиёз экспорти харитасида пайдо бўлганлиги қувонарли ҳолдир. Умуман олганда, экспорт географияси сезиларли даражада кенгайди.\nБироқ, бундай экспорт, тизимли эмаслигини унутмаслик керак. Ички бозорда нархлар кўтарилиши биланоқ, сабзавот етиштирувчилар савдо бозорларини диверсификация қилиш зарурати ҳақида бутунлай унутадилар ва кўпинча, ҳатто импортчиларнинг талабларига ҳам жавоб бермай қўядилар ва бу ҳолат ички бозорда навбатдаги нархларнинг тушиб кетишига қадар давом этади.\nАндрей ЯрмакпиёзталабУкраинаэкспортэртаги пиёз


ОДАМ САВДОСИ — ЭНГ МУДҲИШ ЖИНОЯТ - Ўзбекистон овози газетаси\nОДАМ САВДОСИ — ЭНГ МУДҲИШ ЖИНОЯТ\nБугун дунё халқларини ташвишга солаётган муаммолардан энг оғири, шубҳасиз, инсон ҳаёти ва қадр-қимматини топташ, уни савдога қўйиш. БМТ маълумотига кўра, ҳар йили Ер юзида тахминан 3 миллионга яқин киши бу мудҳиш иллатнинг қурбонига айланади. Ундан жабр чекканларнинг 80 фоизини аёллар ва болалар ташкил этади.\nЎзбекистон ХДП Марказий Кенгаши «Истиқбол» ёшлар қаноти ва Тошкент вилоят кенгаши ташаббуси билан ўтказилган давра суҳбати «Одам савдосига қарши курашишда ёшларнинг фаол иштирокини таъминлашга доир долзарб масалалар»га бағишланди.\nТадбирда Ўзбекистон ХДП Марказий Кенгаши масъуллари, Олий Мажлис Қонунчилик палатасидаги партия фракцияси аъзолари, «Истиқбол» ёшлар ва «Фаол аёллар» қанотлари етакчилари ўз фикр-мулоҳазалари билан фаол иштирок этди.\nДавра суҳбатида одам савдосининг олдини олиш ва унга қарши курашиш борасида юртимизда олиб борилаётган ишлар, ушбу масалага оид ҳуқуқий асослар хусусида фикр алмашилди. Бу жиноятнинг илдизи, уни бартараф этиш йўллари, ёшларнинг ундан бохабарлиги, огоҳлигини таъминлаш ва кучайтириш усуллари ҳақида асосли далиллар, мулоҳазалар ўртага ташланди.\n— Одам савдосидан жабр кўраётганларнинг кўпчилигини мустақил фикрга эга бўлмаган, ҳаётни чуқур тушуниб етмаган, мўмай пул топишга ўч ёшлар ташкил этмоқда, — дейди Ўзбекистон ХДП Тошкент вилоят кенгаши раиси Сирожиддин АЪЗАМОВ. — Шу боис аҳолининг ижтимоий ҳимояга эҳтиёжманд қатламларини қўллаб-қувватлаш тарафдори бўлган партиямиз томонидан одам савдосига қарши курашиш мақсадида қатор ишлар амалга оширилмоқда. Хусусан, мамлакатимизнинг барча ҳудудларида кенг аҳоли, айниқса, ёшлар иштирокида инсоннинг шаъни, қадр-қиммати, эркинлиги ва шахсий дахлсизлигига хавф солаётган иллатлардан огоҳ бўлишга чорловчи давра суҳбатлари ва учрашувлар уюштирилди. Вояга етмаганлар ўртасида ҳуқуқбузарлик ҳамда жиноятчиликка қарши курашиш, ичкиликбозлик, гиёҳвандлик, диний экстремизм ва одам савдосининг олдини олиш юзасидан тарғибот-ташвиқот ишларини янада кучайтиришимиз керак.\nЗиёдулла РАҲИМОВ, Тошкент вилояти ИИБ ХООБ бўлинма бошлиғи, майор:\n— Одам савдосига қарши курашишни кучайтириш мақсадида «Паспорт-виза», «Турмуш», «Орият», «Тозалаш-антитеррор», «Ўсмир» деб номланган тезкор профилактик тадбирлар ўтказилмоқда. Жорий йил давомида вилоят ички ишлар идоралари ходимлари томонидан олиб борилган шу каби тезкор профилактик чора-тадбирлар натижасида одам савдоси билан шуғулланган шахсларга нисбатан тегишли чоралар кўрилди. Одам савдосидан жабр кўрган фуқароларимизга моддий ва маънавий кўмак кўрсатилди.\nШу билан бирга, аҳоли ўртасида одам савдоси билан шуғулланиш оғир жиноят экани, қонунларимизда бунга нисбатан жазолар белгилаб қўйилгани, ушбу иллатнинг хавфи ва мудҳиш оқибатлари ҳақида тушунтириш ишлари олиб борилиб, маҳаллаларда, корхона-ташкилотларда, мактаб, коллеж, лицей ҳамда меҳнат жамоаларида турли учрашувлар ўтказиб келинмоқда. Одам савдосининг салбий оқибатларидан огоҳ этувчи, бундай иллатга қарши курашга чорловчи плакатлар, баннерлар тайёрланиб, аҳоли гавжум жойларда, автомобиль, темир йўл ва чегара-ўтиш постларида ўрнатилмоқда.\nШохруҳ АБДУРАҲМОНОВ, Ўзбекистон ХДП «Истиқбол» ёшлар қаноти маркази раҳбари:\n— Мамлакатимиз инсон ҳуқуқлари бўйича 80 дан ортиқ халқаро ҳужжатга қўшилган, БМТ томонидан мазкур йўналишда қабул қилинган қатор асосий халқаро шартнома иштирокчисига айланган. 2008 йилда «Одам савдосига қарши курашиш тўғрисида»ги Ўзбекистон Республикаси Қонунининг қабул қилиниши бу борадаги ишларга мустаҳкам ҳуқуқий асос бўлиб хизмат қилмоқда. Шундай экан, Ўзбекистон ёшлари бир бўлиб бундай жирканч иллатга қарши чиқмоғи, бошқаларни ҳам бунга даъват этмоғи, биринчи навбатда шахсий намуна бўлмоғи лозим. Ёшлар бўш вақтини мақсадсиз ўтказмаса, қобилияти ва истеъдодини намоён этиш учун яратилган имкониятлардан тўла фойдаланса, катта орзу-мақсадлар билан яшаса, ишонамизки, ҳеч қачон бундай ўпқон гирдобига тушмайди.\nМамлакатимизда ёшлар манфаатларини таъминлаш, уларни ҳар томонлама қўллаб-қувватлашга доир масалаларга давлат сиёсати даражасида қаралмоқда. Бу йўналишда олиб борилаётган кенг кўламли чора-тадбирларда сиёсий партиялар ҳам фаол қатнашишлари зарур. ЎзХДП ўзининг Сайловолди дастурида ёшларнинг жамиятда ўз ўрнини топиши учун уларни ҳар томонлама қўллаб-қувватлаш бўйича муҳим вазифаларни белгилаган. Шундан келиб чиқиб, турли тадбирлар ўтказилмоқда, бир қатор лойиҳалар амалга оширилмоқда.\nТадбир якунида ёшларни одам савдосининг аянчли оқибатларидан огоҳ этувчи видеоролик ва саҳна чиқиши намойиш этилди. Йиғилганларнинг саволларига атрофлича жавоб қайтарилди.


Бюджет маблағларини талон-торож қилган бош ҳисобчи...\n13.04.2019 21:32 0 3259\nТермиз тумани архитектура ва қурилиш касб-ҳунар коллежи бош ҳисобчиси Ш.Х. коллежнинг 5 нафар собиқ ишчи-ходимларининг номига 2017-2018 йиллар ва 2019 йил 2 ойи давомида жами 221,8 млн. сўм иш ҳақи ёзиб, уларнинг номидаги пластик карточкаларга ойма-ой тушириб олиб, ўз эҳтиёжлари учун ишлатиб, бюджет маблағларини талон-торож қилганлиги аниқланган.\nБош прокуратура матбуот хизмати хабарига кўра, бу ҳолат департаментнинг Сурхондарё вилоят бошқармаси томонидан ўтказилган терговга қадар текширувда маълум бўлган.\nТекширув давомида бюджетга етказилган зарардан 100,3 млн. сўм ундирилиши таъминланган.\nМазкур ҳолат юзасидан Ш.Х.га нисбатан Ўзбекистон Республикаси Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\nбюджет талон-торож коллеж\nТаълим 15/07, 22:55\nЖамият 06/07, 22:10\nИқтисодиёт 05/07, 21:27


ТУМАН ҲОКИМИ Ш. Ш. НАБИЕВНИНГ ЯНГИ ЙИЛ ТАБРИКНОМАСИ » Кизилтепа тумани хокимлиги\nКизилтепа / Xокимият / Расмий табриклар / ТУМАН ҲОКИМИ Ш. Ш. НАБИЕВНИНГ ЯНГИ ЙИЛ ТАБРИКНОМАСИ\nҲурматли отахон ва онахонлар!\nАзиз тенгдошлар ва меҳрибон фарзандларимиз!\nАввало барчангизни кириб келаётган янги – 2020 йил билан чин қалбимдан, самимий муборакбод этаман.\nОна Ўзбекистонимиз мустақилликка эришгандан кейин ўтган ҳар бир йилимиз мамлакатимиз тарихи солномаларида янги саҳифалар очаётганига гувоҳмиз. Бу жараён йил сайин янада ёруғ кунларни олиб келмоқда. Айниқса, кейинги уч йилда муҳтарам Президентимиз Шавкат Мирзиёев раҳбарликларида мамлакатимизда инсон манфаатлари йўлида амалга оширилаётган беқиёс ислоҳотлар, шаҳар-у қишлоқлардаги бунёдкорлик ҳамда ободончилик ишлари, яқин қўшни ва узоқ мамлакатлар билан жорий этилаётган дўстона муносабатлар ҳар биримизга фахр-ифтихор бағишлаяпти.\nШуни алоҳида қайд этиш керакки, ўтказилаётган ислоҳотлар халқимиз онг-у шуурини ўзгартирмоқда, ҳаётчан бўлишга ундамоқда. Шу йил 22 декабрда Ўзбекистон Республикаси Олий Мажлиси Қонунчилик палатаси ва маҳаллий Кенгашлар депутатларига бўлиб ўтган сайловларда тумандошларимизнинг иштироки ҳам уларнинг фаоллиги нақадар ошганлигидан далолат беради.\nБиз учун қувончлиси яна шундаки, Республика ҳукуматининг қарори билан эълон қилинган "Намунали туман" дастури асосида туманимизда ҳозиргача жами 281 миллиард сўмлик ишлар амалга оширилди. Худди шунингдек, "Обод марказ" дастури асосида 250 миллиард сўмлик; Шейхон, Ғойибон, Кулолон маҳаллаларида "Обод қишлоқ" дастури асосида 139 миллиард сўмлик юмушлар бажарилди. Натижада йил давомида туман бўйича болажонларни мактабгача таълим ташкилотларига қамраб олиш 2018 йилги 16,5 фоиздан бу йил 52,5 фоизга етди. 4162 ўринли умумий ўрта таълим мактаблари реконструкция қилинди ва мукаммал таъмирланди. 164 оила янги уй-жойларга эга бўлди. Янги йўллар бунёд этилди. Туман аҳолисига электр энергияси, табиий газ таъминоти, шунингдек, хизматлар кўрсатиш даражаси ошди.\nҚизилтепа шаҳри ва кўплаб қишлоқларимиз беқиёс чирой очди.\nМаълумки, мустақиллик шарофати билан хусусий мулк дахлсизлиги таъминланди ва тадбиркорликни ривожлантиришга кенг имкониятлар яратилмоқда. Туманимизда ҳам хусусий мулк ва тадбиркорликка алоҳида эътибор қаратилаётганидан 2018 йилга нисбатан 2019 йилда тадбиркорлик субъектлари 1242 тадан 1838 тага етди. Жумладан, саноатда 198 тадан 295 тага, қурилишда 145 тадан 198 тага, савдода 232 тадан 715 тага кўпайди.\n"Ҳар бир оила – тадбиркор" дастури туманимизда ҳам кенг қулоч ёйди. Ҳозирги вақтда аксарият оилаларда имтиёзли кредитлар олиб, ўз бизнеси ёки хусусий тадбиркорликни йўлга қўйиш авж олмоқда. Барча банклар томонидан шу мақсадда 2018 йилда 14,8 миллиард сўм кредит ажратилган бўлса, жорий йилда бу кўрсаткич 57,3 миллиард сўмга етди.\nТуманимизда ҳам чет эл инвестицияларини киритишга алоҳида эътибор берилмоқда. 2019 йилда 14,5 миллион АҚШ доллари миқдоридаги чет эл инвестицияси киритилди. Маҳсулотни экспорт қилиш 2018 йилги 8,2 миллион АҚШ долларидан бу йил 20,7 миллион АҚШ долларидан ошди.\nМен яқинда тадбиркорларимизга: "Ҳар бир тадбиркорга – кўмакдош, елкадош ва мададкормиз", – дея мурожаат қилгандим. Сиз, азиз тумандошларимни яна бир марта мурожаатимга қўшилиш, ривожланишимиз истиқболи бўлган тадбиркорлик фаолиятига жидду жаҳдбилан киришишга чақираман.\nЙилимизнинг муваффақиятли якунланишида 59504 тоннадан ортиқ буғдой етиштириб, жуда мураккаб об-ҳаво шароитларига қарамай, 23180 тонна "оқ олтин" тайёрлаган, "кумуш тола" хирмонини 273,2 тоннага етказган, эл дастурхонига 18320 тонна мева, 8120 тонна узум, шунингдек кўплаб гўшт, сут, тухум ва бошқа қишлоқ хўжалиги маҳсулотлари етказиб берган агросаноат тизими ходимларининг ҳиссаси катта бўлди. Қишлоқ хўжалигидан жами 600 миллиард сўм даромад олишга эришган бу соҳа заҳматкашларига ўз миннатдорчилигимни билдираман.\nТуманимиз равнақида кўп сонли зиёлиларимиз меҳнати алоҳида эканлигини ҳам таъкидламоқчиман. Улар ёш авлодни тарбиялаш, халқ саломатлигини яхшилаш, маънавий-маърифий ишларни ташкиллаштиришда алоҳида ўрнак кўрсатмоқдалар, туманимиз обрў-эътиборини оширишда даъваткор сўзлари билан ёрдам бермоқдалар.\nҚизилтепамизнинг янги йил ва ундан кейинги тараққиёт йўли ҳар доимгидек бизларнинг ҳамфикр ва якдил бўлиб, она Ватанимиз қудрати йўлида астойдил меҳнат қилишимизга боғлиқ.\nКириб келаётган Янги йил билан яна бир марта қутлар эканман, Сизларга сиҳат-саломатлик, оилавий бахтиёрлик, тинчлик, хотиржамлик, бошлаган барча хайрли ишларингизга омадлар тилайман.


Картошка етиштириш технологияси | Агро-Олам.Uz\nБош саҳифа Деҳқончилик Картошка етиштириш технологияси\nНавлар. Ўзбекистонда экиш учун Давлат реестрига киритилган навлар: Сантэ, Ақраб, Альвара, Агане, Бақро 30, Белуга, Бимондо, Болеро, Виктория, Диамант, Қувонч 1656 М, Латона, Марфона, Палма, Умид, Ҳамкор-1150, Тўйимли, Фазан, Фреско, Эсприт, Романо, Кардинал, Драга.\nТезпишар навлар 60-65, эртаги-ўртача 70-80, ўртапишар 90-100, ўртаги кечки 110-120, кечпишар 130-150 кунда пишиб етилади.\nАлмашлаб экишдаги ўрни, нав танлаш. Картошка учун энг яхши ўтмишдошлар – кузги ғалла экинлари, бир йиллик дуккакли ўтлар, ғўза, полиз, пиёз. Картошкани тамаки, помидор, бойимжон, қалампир сингари итузумдошлар оиласига кирувчи экинлардан кейин жойлаштириш ярамайди. Бедадан кейин иккинчи йили жойлаштириш тавсия этилмайди.\nЭртаги картошка етиштириш учун ўсув даври 70-90 кунлик тез пишар ва ўрта пишар – Зарафшон, Невский, Огонек, Санте, Рамона, Марфона, Кондор, Бинелла, Космос навлари танланади. Ўрта пишар ўсув даври 95 кун ва ундан ортиқ бўлган навлар эртаги картошка ҳосили етиштириш учун ярамайди. Уларда туганаклар ҳосил бўлиши ёзнинг иссиқ даврига тўғри келади.\nТупроқни ишлаш. Эртаги картошка экиладиган далаларга кузда 2040 т га чириган ёки ярим чириган гўнг, 90-150 кг фосфор, 60-80 кг/га калий тузи шаклида солиниб ПН-3-35, ПЯ- 3-35 русумли плуглар билан 28-30 см чуқурликда кузги шудгор қилинади.\nҚиш даврида ёғингарчиликлар таъсирида тупроқ зичлашиб қолган бўлса дала чизелланади, бороналанади, зарур бўлганда молаланиб ер экишга тайёрланади.\nУруғни экишга тайёрлаш. Уруғларни экишга тайёрлашда, аввало улар сараланади, лат еган, касалланган туганаклар териб олинади. Экишга вазни 30, 50, 80 г бўлган туганаклардан фойдаланилади. 80 г вазндан ортиқ туганаклар ўртасида узунасига кесилиб 100 л сувга 5-6 кг ТМДТ, 2 г қаҳрабо кислотаси, 50-100 г бор кислота, марганец сульфат, мис купороси, 4 кг аммофос қўшилган эритмада ивитилса ҳосилдорлик 11-20 % ошади (Остонақулов, 1997). Уруғлик туганаклар 12-15 кун давомида 12-20 0С ҳароратда сернам қоронғи жойда сақланади.\nКартошка уруғини нишлатиш 25-30 кун давомида 12-15 0С ҳароратда, ёруғ ва яхши шамоллатиладиган биноларда ўтказилади. Нишлатиш қоронғи жойда ўтказилса унинг давомийлиги 15-17 кунга қисқартирилади ва бунда нишнинг узунлиги 0,5-2 см дан ошмаслиги керак. Нишлатишда уруғлар 2-3 қатлам қилиб ёйилади. Т. Остонақулов маълумотларига кўра нишлатиб экилган уруғ, нишлатмасдан экилган уруғларга нисбатан 10-12 кун эрта пишади ва ҳосилдорлиги 18-25 % ошади.\nЭкиш усули ва муддати. Эртапишар картошка навларининг уруғлари тупроқнинг 10 см қатламида ҳарорат 6-7 0С қизиганда экиб бошланади. Ўзбекистонда эртаги картошка текислик минтақаларида 10 февралдан 15 мартгача, тоғ олди минтақаларида 10-25 мартда экиш энг мақбул муддат ҳисобланади. Экиш муддати кечикканда туганаклар ҳосил бўлиши ёзнинг жазирама иссиғига тўғри келади, туганаклар ҳосил бўлиши ёмонлашади, ҳосилдорлик камаяди.\nКартошка кузда экилганда экиш чуқурлиги 18-20 см га етказилади, баҳорда бороналаниб туганак устидаги тупроқ 8-10 см юпқалаштирилади.\nЭртаги картошка туп қалинлиги гектарига 57-71 мингтагача бўлади ва бунда навнинг биологик хусусиятлари ҳисобга олинади. Экиш 70х20-25 см схемада ўтказилиши маъқул. Туганаклар вазни 30-80 г бўлганда, экин меъёри 3-3,5 т/га ташкил қилади.\nТ. Остонақулов тажрибаларида экиш меъёри гектарига 3 т бўлиб вазни 20-30 г уруғлик туганаклар экилганда 165,2 ц/га, 30-50 г экилганда 208,3 ц/га, 50-70 г экилганда 206,1 ц/га ҳосил олинган, экиш чуқурлиги 6-7 см. Экиш билан азотли ўғитлар йиллик меъёрининг 20 % фосфорли ўғитларнинг қолган қисми солинади.\nКартошка туганакларини пушта устига экиш ҳам яхши натижа беради. Бунда пушталар қатор оралари 70 ёки 90 см қилиб кузда олинади. Пуштага феврал ёки март ойининг биринчи ўн кунлигида нишлатилган уруғлар 6-7 см чуқурликка экилади. Қатор усти мульчаланганда ўсимлик тез ривожланади, ҳосил эрта етилади. Қатор ораларини 90 см қилиб экиш картошка етиштиришдаги ишларни тўла механизациялаш учун имкон яратади.\nЭкин парвариши. Эртаги картошка уруғлари униб чиққунча 1-2 бороналаш ўтказилади. Бороналаш қатқалоқни юмшатади, бегона ўтларни йўқотади, майсаларнинг тез ва қийғос униб чиқишини таъминлайди.\nПарваришда асосий талаб картошка тупи атрофидаги тупроқни юмшоқ ва бегона ўтлардан тоза ҳолда сақлашдир. Қатор ораларини култивация қилиш, тупроқни юмшатиш уруғлар униб чиққандан кейин КРН-4.2, КОР-4.2 култиваторларида амалга оширилади. Майсалар тўлиқ униб чиққандан кейин биринчи култивация 12-14 см, кейингилар 14-16 см чуқурликда ўтказилади. Култивациялар ҳар ёмғирдан ёки суғоришдан кейин ўтказилади. Картошка майдонларида чопиқ ўтказишда ўтларни йўқ қилиш билан биргаликда ўсимлик атрофига тупроқ тортилади, натижада иссиқликнинг зарарли таъсири камаяди.\nОзиқлантириш. Эртаги картошка биринчи марта култиватор озиқлантиргичлар ёрдамида майсалар ҳосил бўлгандан кейин гектарига 45-50 кг, иккинчи марта ғунчалаш (шоналаш) фазасида 80-85 кг меъёрида азот билан озиқлантирилади. Азотли ўғитлардан аммоний селитраси, мочевина, аммоний сульфат қўлланилади. Қатор ораларини ишлаш ва озиқлантиришда КРН-2,8, КОН-2,8 ПМ, КОН-2,8 А култиватор ўғитлагичларидан фойдаланилади. Ҳозирда Голландиянинг «Амак» фрезали култиваторларидан ҳам қатор ораларини ишлашда кенг фойдаланилмоқда.\nСуғориш. Эртаги картошкани суғоришда, уларнинг сони тупроқдаги намлик ҳисобга олинган ҳолда ўтказилади ва тупроқдаги намлик ЧДНСнинг 75-85 % идан кам бўлмаган ҳолда сақланишига эришилади. Суғориш схемаси 1-2-5 бўлганда 0-1-4 схемага нисбатан ҳосилдорлик 2427 % ошган (Абдукаримов, 1987).\nСуғориш учун эгатлар узунлиги 90-120 м, чуқурлиги 18-20 см қилиб олинади, сув оқими тезлиги 0,10-0,15 л/секунддан ошмаслиги лозим.\nОхирги суғориш ҳосил йиғиштиришдан 5-2 кун олдин тўхтатилади.\nЗараркунандаларга қарши кураш. Кейинги йилларда зараркунандалардан колорадо кўнғизи кўп зарар келтирмоқда. Уларга қарши курашда олдини олувчи, агротехник тадбирлар билан бир қаторда кимёвий усуллар ҳам кенг қўлланилмоқда. Кимёвий усуллардан шерпа 0,2 кг/га, цимбуш 0,2 л/га, залон 0,3 л/га меъёрида 400 л сувга аралаштирилиб биринчи марта қўнғизлар чиқиши билан, кейин иккинчи 2-2,5 ҳафтадан ўтгач яна дориланади. Дорилаш ҳосил етиштиришдан 20-30 кун олдин тўхтатилади.\nҲосил йиғиш. Картошка палаклари сарғайиб, туганаклардаги пўст қаттиқлашиб, сидирилмайдиган бўлганда ҳосилни йиғиштиришга киришилади. Тупроқдаги намлик 14-16 % бўлиши керак.


Ўзгидромет ҳафта охирида яна сел келиши эҳтимолидан огоҳлантирди\n21 май 2022, Тошкент вақти: 03:38\nЖорий йилнинг 13-16 август кунлари тоғолди ва тоғли ҳудудларида сел келиши хавфи мавжуд. Бу ҳақда Гидрометеорология хизмати маркази маълумот тарқатди.\nЎзгидромет ҳафта охирида юзага келиши эҳтимол бўлган селга кутилаётган маҳаллий ёмғирлар сабаб бўлиши мумкинлигини қайд этган.\nМетеорологларнинг бу маълумотига эътибор қаратган Фавқулодда вазиятлар вазирлиги тоғ ва тоғолди ҳудудларида яшовчи аҳолидан эҳтиёт чораларини кўришни ҳамда нохуш вазият вужудга келган тақдирда, 1050 рақами орқали вазирликка мурожаат қилишни сўраган.\nАввалроқ Ўзгидромет жорий ҳафта бошида ҳам мамлакатнинг тоғолди ва тоғли ҳудудларида кучли ёғингарчилик кузатилиши ва сел келиши мумкинлигидан огоҳлантирганди.


13-06-2019, 15:35 807\nАйни пайтда Олий Мажлис Қонунчилик палатасининг навбатдаги ялпи мажлиси бўлиб ўтмоқда. Депутатлар томонидан қатор ташкилий масалалар кўриб чиқилди. Бу ҳақда EVERYDAY.UZ мухбири хабар қилди.\n— Сарвар Отамуродов Олий Мажлис Қонунчилик палатаси Спикерининг ўринбосари ва Инновацион ривожланиш ва ахборот технологиялари масалалари қўмитаси аъзоси лавозимидан озод этилди.\n— Хотамжон Кетмонов Олий Мажлис Қонунчилик палатаси Спикерининг ўринбосари ва Мудофаа ва хавфсизлик масалалари қўмитаси аъзоси лавозимидан озод этилди.\n— Алишер Қодиров Олий Мажлис Қонунчилик палатаси Спикерининг ўринбосари этиб сайланди.\nШунингдек, “Атом энергиясидан тинчлик мақсадларида фойдаланиш тўғрисида”ги Ўзбекистон Республикаси Қонун лойиҳаси депутатлар томонидан қабул қилинмади\nПарламент аъзолари қонун лойиҳасини Олий Мажлис Қонунчилик палатаси масъул қўмитасига қайта ишлаш учун юбориш ҳақида қарор қабул қилдилар, дея хабар қилди "Юксалиш".\nЎзбекистон янгиликлари » Сиёсат » Олий Мажлис: Партияларнинг собиқ раҳбарлари яна бир лавозимдан айрилди, депутатлар атом энергияси билан боғлиқ Қонун лойиҳасини қабул қилмади


Махсус рухсатномани Самарқанд шаҳар давлат хизматлари марказидан олиш мумкин - zarnews.uz\nКоронавируснинг кириб келиши ва тарқалиши олдини олиш юзасидан чора-тадбирлар дастурини тайёрлаш бўйича республика махсус комиссиясининг қарори билан 2020 йил 30 март соат 06:00 дан 20 апрель 00:01 га қадар Ўзбекистон Республикаси ҳудудида вилоятлараро, Тошкент шаҳри, Нукус шаҳри ва вилоятлар марказларида барча турдаги автотранспорт воситалари, шу билан бирга шахсий автотранспорт воситалари ҳаракатланиши тўхтатилди.\nБунда фақатгина махсус рухсатнома асосида автотранспорт воситалари ҳаракатланишига рухсат берилди.\nХўш, махсус рухсатномани қаердан олса бўлади?\nМахсус рухсатнома Тошкент ва Нукус шаҳарлари ҳамда вилоятлар марказларида Давлат хизматлари марказлари томонидан берилади. Хусусан, бу амалиёт Самарқанд шаҳар давлат хизматлари марказида амал оширилмоқда.\nМахсус рухсатномалар бериш тизими жорий йилнинг 29 март куни соат 09:00 дан амалиётга жорий этилди.\n- Махсус рухсатнома марказга ташриф буюришдан олдин телефон қилиб, маълумотлар оператор томонидан тўлдирилганидан сўнг қабул қилинади. Аввалдан рўйхатдан ўтмаган юридик ва жисмоний шахсларнинг аризалари кўриб чиқилмайди.\n- ходимнинг меҳнат дафтарчаси ёки лавозимга тайинланганлиги тўғрисида буйруқ.\nҲозирда карантин эълон қилинганлигига қарамасдан, Самарқанд шаҳар давлат хизматлари марказига жуда кўп фуқаро келаётганлигини инобатга олган ҳолда, марказ фақат Сизларнинг ҳужжатларингизни қабул қилиш билан чекланади. Шу сабабли тўғри тушунган ҳолда, ҳужжатларингизни Самарқанд шаҳар давлат хизматлари маркази ходимларига топшириб кетишингиз сўралади.\nРухсатнома фақат "Давлат белгиси" ДИЧБ томонидан белгиланган тартибда рухсатномалар бланклари тайёрланганидан сўнггина, белгиланган тартиб бўйича берилади. Бу ҳақда марказ ходимлари Сизларни телефон орқали хабардор қилади.\nСамарқанд шаҳар ДХМ манзили: Самарқанд шаҳри, Гагарин кўчаси, 155 А - уй. Телефон: (66) 237-70-39.\nМўлжал: «Самарқанд ҳудудий электр тармоқлари корхонаси» АЖ.\nДавлат хизматлари агентлиги Самарқанд вилоят бошқармаси.\nТеглар: махсус рухсатнома\nТегишли рухсатномасиз шаҳар “кезган”, ойналари ўзбошимчалик билан қорайтирилган автоулов жарима майдончасига қўйилди


“Коррупция ва мен” – Сурхон тонги\n2021 йил 24 Июн, Пайшанба\nБош саҳифа / Жамият / “Коррупция ва мен”\nНоябр 2, 2019\tЖамият Изоҳ қолдириш 975 Кўрилди\nСир эмас, юртимизда коррупцияга қарши курашиш тўғрисида қонун имзолангач, жамиятда унга қарши муросасизлик шакллана бошлади.\nЧунки, бу иллатга фақатгина ҳамжиҳатликдаги ҳаракатимизгина, жамоатчилик назоратининг яхши шаклланган кўринишигина барҳам беришини яхшироқ тушуниб етдик. Шу боис, бу бўйича нафақат қонун тасдиқланди, балки давлат органлари ва бошқа ташкилотлар ҳам коррупцияга қарши курашишда ўз масъулиятини ҳис қилган ҳолда амалий ҳаракат бошлади.\nМисол учун, Адлия вазирлиги томонидан коррупцияга қарши курашиш бўйича турли танловлар ўтказилмоқда. Яқинда ушбу йўналишда эълон қилинган иншолар танловининг Шўрчи туман босқичида 59 та умумтаълим мактабининг 10-синф ўқувчилари фаол иштирок этишди. Ўқувчилар “Коррупция ва мен” мавзусида ижодий имкониятларини намоён этишди. Тумандаги 22-мактаб ўқувчиси Муниса Ҳабибуллаева ёзган ижодий иш биринчи ўринга лойиқ топилди. Шунингдек, 49-мактаб ўқувчиси Сурайё Ғайимова, 21-мактаб ўқувчиси Ҳуснора Чориеваларга иккинчи ва учинчи ўрин насиб этди.\nОлдинги Сув келтирган азиз…\nКейинги Сардорлар совға олишди\nФеврал 13, 2018\t9,021\nМай 15, 2018\t4,957\nАпрел 27, 2018\t4,815\nМарт 9, 2018\t4,623\nФеврал 27, 2017\t4,035


Қурилиш лойиҳалари муҳокама қилинди - Huquq.uz\nҚурилиш лойиҳалари муҳокама қилинди\n11:51 - 08.02.2022\nПрезидент Шавкат Мирзиёев 7 февраль куни қурилиш лойиҳалари тақдимоти билан танишди.\nМаълумки, Самарқанд вилоятида Имом Бухорий мажмуаси янгидан барпо этилмоқда. Унинг қурилиши ўтган йили Рамазон ойида бошланган эди. Бугунги кунда бинолар қад ростлаб, пардозлаш ишларига оз фурсат қолди. Тақдимотда мажмуанинг ички ва ташқи кўринишига оид чизмалар кўриб чиқилди.\nУнга кўра, мажмуа деворлари миллий нақшлар, пардозбоп тошлар билан сайқалланади. Имом Бухорий бобомиз мақбарасида наққошлик ва хаттотлик санъати уйғунлашади. Унинг деворларига қадимий услубда Қуръони карим суралари ва ҳадислар ёзилади. Барча пардозлаш ишларида ёрқин, “иссиқ” ранглардан кўпроқ фойдаланилади.\nХоразм вилоятида ҳам катта бунёдкорлик ишлари амалга оширилмоқда. Бунинг изчил давоми сифатида Урганч шаҳрида Ал-Хоразмий шаҳарчаси қурилиши режалаштирилган. Лойиҳага кўра, у ерда университет, мактаб ва боғча, IT парк, фан ва маданият марказлари, спорт мажмуаси барпо этилади. Шаҳарча марказида Муҳаммад ал-Хоразмий майдони бўлади, буюк алломанинг янги ҳайкали ўрнатилади.\nУрганч шаҳрида Жалолиддин Мангуберди мажмуаси ҳам қурилмоқда. Бугунги кунда жасур саркарданинг муҳташам ҳайкали ўрнатилган. Атрофдаги қарийб 8 гектар майдон ободонлаштирилмоқда.\nШунга яқин жойда минг ўринли санъат саройи бунёд этиш ҳам мўлжалланган. У ерда Хоразм лазгиси анъаналарини сақлаш, ўрганиш ва кенг ёйиш учун замонавий шароит яратилади. Турли тадбирлар, концертлар ўтказилади.\n2020 йил 22 октябрда “Ҳарбий тиббиёт соҳасида кадрларни тайёрлашнинг сифат жиҳатидан янги тизимини ташкил этиш чора-тадбирлари тўғрисида” Президент қарори қабул қилинган эди. Унга мувофиқ, Ўзбекистон Республикаси Қуролли Кучлари Ҳарбий тиббиёт академияси ташкил этилди.\nҚарорда мазкур Академия учун янги бинолар қуриш ва ўқув-моддий базасини такомиллаштириш бўйича вазифалар белгиланган. Тақдимотда шу борадаги лойиҳалар ҳақида ҳам ахборот берилди. Унга кўра, ўқув ва даволаш бинолари, ётоқхона, хизмат уйи қурилиб, мавжуд объектлар таъмирланади, ҳудуд ободонлаштирилади.\nПрезидентимиз лойиҳаларни такомиллаштириш ва сифатли қуриш юзасидан кўрсатмалар берди.\nДавлатимиз томонидан спорт ривожига катта эътибор қаратилиб, зарур инфратузилма яратилмоқда. Шу мақсадда Тошкент шаҳрининг Яшнобод туманида Олимпия шаҳарчаси қурилиши режалаштирилган. 160 гектарни эгаллайдиган мазкур шаҳарчада универсал стадион, очиқ ва ёпиқ спорт мажмуалари, ётоқхона, меҳмонхона, Чирчиқ дарёсида эшкак эшиш ҳавзаси барпо этилади. Бу инфратузилма йирик мусобақалар ўтказиш ва бўлажак Олимпия захиралари институти учун ўқув-машғулот базаси бўлади.\nМамлакатимизда сайёҳлар учун кенг шароит яратилмоқда. Жумладан, Тошкент вилоятининг Бўстонлиқ туманида “Чорвоқ” туристик-рекреацион зонаси ташкил этилмоқда. Президентимизга шу борадаги ишлар ҳақида ҳам маълумот берилди.\nУнга кўра, Чорвоқ сув омбори ва Чирчиқ дарёси бўйида экотуризм объектлари барпо этилади. Бунинг учун, аввало, қулай транспорт тизими йўлга қўйилади. “Чорвоқ дарвозаси” ва “Юсуфхона” ҳудудларида дам олиш жойлари, Жанубий Хўжакентда анъанавий тоғ қишлоғи барпо этилади. Ҳудуднинг хушманзара табиати ва рельефини сақлаб қолишга алоҳида эътибор қаратилади. Боғлар, пикник жойлари, велосипед йўлаклари ташкил қилинади. Шундай лойиҳа Чимён ҳудудида ҳам режалаштирилган.\nДавлатимиз раҳбари бу мажмуалар оммабоп бўлиши зарурлигини таъкидлаб, барча юртдошларимиз, турли касб эгаларига мос арзон ва қулай хизматлар таклиф этиш вазифасини қўйди.\nТошкент шаҳрини ёндош ҳудудга кенгайтириш, янги қуриладиган мавзеларни инфратузилма ва транспорт хизматлари билан таъминлаш бўйича лойиҳа концепцияси ҳам кўриб чиқилди.


Нурота тумани ҳокимлиги расмий веб-сайти Аҳолини рўйхатга олиш » Нурота тумани хокимиятининг расмий сайти\nНурота » Янгиликлар » Аҳолини рўйхатга олиш\nАҳолини рўйхатга олиш – бу мамлакат аҳолисининг муайян вақтдаги "фотосурати”ни олиш имконини берувчи умумдавлат миқёсидаги кенг кўламли тадбир бўлиб, аҳоли тўғрисидаги ишончли ахборот манбаи ҳисобланади.\nАҳолини рўйхатга олиш тадбири – аҳолининг ёши, жинси, миллий таркиби, маълумот даражаси, никоҳ ҳолати, бандлиги ва бошқа тавсифлари ҳақида маълумотлар олишнинг ягона манбаи бўлиб хизмат қилади.\nАҳолини рўйхатга олиш тарихи\nИлк бор эрамиздан аввалги 3800 йилда Қадимги Бобилда, эрамиздан аввалги 435 йилда\nқадимги Римда, қадимда ўтказилган аҳолини рўйхатга олиш тадбирлари асосан икки мақсад учун ўтказилган солиқ тўловчилар сонини аниқлаш ва ҳарбий жанглар учун яроқли эркаклар сонини белгилаш мақсадида ўтказилган.\nИлк бор 1790 й. АҚШда қонунчилик асосида ўтказилган.\nЎзбекистон ҳудудида дастлабки аҳоли рўйхати 1897 йилда ўтказилган, аҳоли сони 3,9 млн. кишини ташкил қилган.\nКейинчалик Ўзбекистон ҳудудида аҳолини рўйхатга олиш тадбирлари қуйидаги йилларда ўтказилган бўлиб 1926 йилда 4,6 млн. киши, 1939 йилда 6,3 млн. киши, 1959 йилда 8,1 млн. киши, 1970 йилда 11,8 млн. киши, 1979 йилда 15,4 млн киши, 1989 йилда 19,8 млн кишини ташкил этган.


Булунғур туман маҳаллий бюджети харажатлар қисмининг 2020 йил август ойидаги ижроси буйича ахборот | Bulungur.uz\nБулунғур туман маҳаллий бюджети харажатлар қисмининг 2020 йил август ойидаги ижроси буйича ахборот\nБулунғур туман маҳаллий бюджети харажатлар қисмининг\n2020 йил август ойидаги ижроси буйича\nТуман маҳаллий бюджети харажат қисми бўйича жорий йилнинг август ойида 11300,5 млн. сўмлик харажатлар амалга оширилди.\nТуман маҳаллий бюджетидан молиялаштирилувчи ташкилотларда ишловчи ходимларнинг иш ҳақи харажатларига 3864,6 млн. сўм, ягона ижтимоий тўлов харажатлари 1002,2 млн. сўм, кам таъминланган оилалар учун 2 ёшгача бола парваришлаш бўйича нафақа 1299,8 млн. сўм, 14 ёшгача болали оилаларга нафақа 693,1 млн. сўм, кам таъминланган оилаларга моддий ёрдам маблағлари 163,3 млн. сўм, бюджет ташкилотларининг коммунал тўловлари учун 134,7 млн. сўм, тиббиёт соҳасига беъморлар даволаниши учун 163,0 млн сўм дори-дармон харажатлари ва 32,1 млн. сўм озиқ-овқат харажатлари амалга оширилди.\nБундан ташқари, маҳаллий бюджет маблағлари ҳисобидан тумандаги 60-сон умумтаълим мактабининг иситиш тизимини таъмирлаш учун 57.0 млн. сўм, 26-сон умумтаълим мактабининг хожатхонасини таъмирлаш учун 3,6 млн. сўм, 6-сон умумтаълим мактабининг иситиш тизими ва иситиш қозонини таъмирлаш учун 13,2 млн. сўм, умумтаълим мактабларига кўмир ташиш билан боғлиқ харажатларга 5,7 млн. сўм миқдорида маблағ молиялаштириб берилди.\nШунингдек, хўжаликлараро қишлоқ автомобил йўлларининг таъмирланиши бўйича бажарилган ишлар ҳажмига нисбатан “Ниёзмат” маҳалла фуқаролар йиғини Ниёзмат қишлоғидаги ички йўлни асфальт қилиш билан боғлиқ харажатлар учун 13,3 млн. сўм маблағ молиялаштирилди.\nБюджет ташкилотларида товар моддий захиралар яратиш учун 72,2 млн. сўм, оқ қоғоз харид қилиш харажатлари учун 20,5 млн. сўм маблағ молиялаштирилди.\nЎзбекистон Республикаси Президентининг 2020 йил 19 мартдаги “Коронавирус пандемияси ва глобал инқироз ҳолатларининг иқтисодиёт тамоқларига салбий таъсирини юмшатиш бўйича биринчи навбатдаги чора-тадбирлар тўғрисида”ги ПФ-5969-сон фармонига асосан коронавирус тарқалишига қарши курашиш тадбирларига жалб этилган 14 нафар туман тиббиёт бирлашмасининг тиббий ва бошқа ходимларига 19,7 млн. сўм, 49 нафар санитария эпидемиология осойишталик маркази ходимларига 96,0 млн. сўм кунлик иш ҳақларига қўшимча 6 фоиз миқдоридаги маблағ молия вазирлиги ҳузуридаги Инқирозга қарши курашиш жамғармаси маблағи ҳисобидан молиялаштириб берилди.\nЎзбекистон Республикаси Президентининг 2020 йил 3 июлдаги ПФ-6038-сонли Фармонининг 1-бандига асосан тумандаги “Темир дафтар”га киритилган 1500 нафар кам таъминланган оилаларга туман Халқ банки томонидан 1524,4 млн. сўм миқдорида моддий кўмак маблағлари нақд пул кўринишида тарқатилди.\nЎзбекистон Республикаси Президентининг 2020 йил 1 майдаги “Коронавирус пандемияси ва глобал инқироз даврида озиқ-овқат хавфсизлигини таъминлаш, мавжуд ресурслардан оқилона фойдаланиш, қишлоқ хўжалигини давлат томонидан қўллаб қувватлашнинг қўшимча чора-тадбирлари тўғрисида”ги ПҚ-4700-сонли қарори билан молия вазирлиги ҳузуридаги Инқирозга қарши курашиш жамғармаси маблағи ҳисобидан ажратилган 2440,0 млн. сўм маблағнинг 942,4 млн. сўми туманнинг айрим ҳудудларидаги сув бориши қийин ва лалмикор ерларига ер ости артезиан қудуқларини қазиш ишлари учун молиялаштириб берилди.\nТуман маҳаллий бюджети 2-чорак даромадлар режасининг ошириб бажарилган қисми ҳисобидан Ўзбекистон Республикаси Президентининг 2019 йил 20 февралдаги “Обод қишлоқ дастурини 2019 йилда амалга ошириш бўйича чора-тадбирлар тўғрисида”ги ПҚ-4201-сонли қарорига мувофиқ "Самарқандсувқурилишинвест" ДУКнинг манзилли рўйхатига киритилган мелиорация объектларини таъмирлаш ва тиклаш ишларидан келиб чиққан кредитор қарздорликни қоплаш учун 62,9 млн. сўм, туман ҳокимлигига "Тailblazer LTS" русумли хизмат автомашинаси сотиб олиш учун 398,0 млн. сўм, туман маҳаллий бюджети захира жамғармаси маблағи ҳисобидан Булунғур Саноат касб-хунар коллежи биносидан вақтинчалик "COVID-19" инфекциясини даволашда фойдаланиш учун хоналарни таъмирлашга 70,0 млн. сўм, хоналарга кислород тизимини ўрнатиш учун 20,0 млн. сўм, кам таъминланган фуқароларга сабзавот кўчатлари ва уруғларини беғараз тарқатишдан келиб чиққан кредитор қарздорликни қоплаш учун 9.0 млн. сўм, солиқ инспекциясига бир дона кондиционер сотиб олиш учун 4,0 млн. сўм маблағлар тўлиқ молиялаштирилди.\nМолия бўлими мудири Ж.Нарзиев


Интернетда "ИД" лидери ал Бағдодийга таалуқли экани айтилаётган баёнот пайдо бўлди\nИнтернет тармоқларида 14 май куни “Исломий давлат” лидери Абу Бакр ал Бағдодийга таалуқли экани иддао қилинаётган овозли баёнот пайдо бўлди.\nЯрим соат давом этадиган мазкур аудиоёзувда барча мусулмонлар “Исломий давлат” сафларида халифалик учун Ироқ ва Сурияда жанг олиб боришга чақирилган. Шунингдек, аудиоёзувда Ироқда яшовчи сунийлар жангарилар сафига қўшилмай, Ироқ ҳукуматидан ҳимоя истаётганлари танқид қилинган.\nМустақил манбалардан бу ёзув ҳақиқатан ҳам ал Бағдодийга тегишли эканини аниқлаштириш имконияти ҳозирча мавжуд эмас. Бағдодийга мансублиги айтиладиган бундан аввалги овозли баёнот Интернетда 2014 йилнинг ноябрида пайдо бўлган эди.\nЎтган ойда эса айрим ахборот агентликлари ал Бағдодий ҳаво ҳужумлари оқибатида сафдан чиқарилгани хабар қилган. Бироқ Пентагон “Исломий давлат” раҳбари яралангани тўғрисида ҳеч қандай аниқ ахборот йўқлигини билдирган.


18 Июн 2019 5847\nЮртимиз соғлиқни сақлаш тизими катта ўзгаришлар даврини бошдан кечирмоқда. Шу муносабат билан аҳолида кўплаб саволлар пайдо бўлмоқда ва муштарийлар уларни «Правда Востока» таҳририятига юборишган. Жавоб олиш мақсадида Ўзбекистон Республикаси Соғлиқни сақлаш вазири Алишер ШОДМАНОВГА мурожаат этдик.\n«Яқинда Молия вазирлигининг Давлат молиявий назорати бош бошқармаси хабар беришича, ўтган йилда давлат тузилмаларидаги молиявий қоидабузарликлар бўйича Соғлиқни сақлаш вазирлиги биринчи ўринни эгаллабди. Қанақа қоидабузарликлар ҳақида гап кетаётгани ва улар қандай бартараф этилаётганини билса бўладими?»\n– 2018 йилда соғлиқни сақлаш тизимида Давлат молиявий назорати бош бошқармаси томонидан 866 та текшириш ўтказилди, 738 та муассасада 17,1 млрд. сўмлик қоидабузарликлар аниқланди. Уларнинг асосий қисми штатдан ошиқча бирликларни режалаштириш ва сақлаш, лавозимий иш ҳақларини нотўғри белгилаш, шунингдек, товар-моддий бойликларнинг етишмаслиги билан боғлиқ. Бу ҳолатлар Соғлиқни сақлаш вазирлиги коллегиясида танқидий муҳокама қилинди, тизим муассасалари ва ташкилотларида бюджет интизомига риоя қилиш бўйича тадбирлар ишлаб чиқилди. Айни пайтда Соғлиқни сақлаш вазирлиги томонидан янги намунавий штат бирликлари тайёрланмоқда, смета-штат интизомига риоя этилиши устидан назорат кучайтирилди.\n«Бир неча йил олдин Тошкентда хоспис очиш режалаштирилган эди. У қачон пайдо бўлади?»\n– Тегишли қарор лойиҳаси ишлаб чиқилди ва кўриб чиқиш учун Вазирлар Маҳкамасига киритилди. Унга кўра, 2019-2020 йилларда Тошкент, Самарқанд, Фарғона ва Хоразм вилоятларида (тиббиёт муассасалар базасида ёки уларнинг бўлинмалари негизида) ҳар бири 50 ўринга мўлжалланган тўртта ҳудудлараро ХОСПИС (касалликнинг охирги босқичида тузалмайдиган (асосан, онкологик) беморларга аҳволини енгиллаштирувчи ёрдам кўрсатувчи тиббий ва ижтимоий муассаса)лар очилади.\n«Нима учун давлат шифохоналарида ётадиган жойлар фонди камаймоқда?»\n– Республикада соғлиқни сақлашни молиялаштириш ҳанузгача асосан бюджет маблағлари ҳисобидан амалга оширилмоқда. Бунда харажатларнинг энг катта қисми касалхоналарни сақлаб туришга сарфланади (умумий харажатларнинг тахминан 66 фоизи). Ушбу маблағларнинг аксарияти (85,7 фоиз) туман (шаҳар) тиббиёт бирлашмаларига тўғри келади. Шунингдек, таҳлиллар шуни кўрсатадики, беморларнинг тахминан 40 фоизи уйда ёки қишлоқ врачлик пунктларида кундузги шифохона шаклида даволаниши мумкин бўлади. Бу ортиқча харажатларга ва молиявий маблағлардан фойдаланиш самарадорлигининг пасайишига олиб келади. Бундан ташқари, хорижий тажриба шуни кўрсатадики, бу 2019-2025 йилларда Ўзбекистон Республикаси соғлиқни сақлаш тизимини ривожлантириш концепциясида қайд этилган, қиммат стационар ёрдам ўрнига амбулатория бўғинига устувор аҳамият бериш, касалликларнинг олдини олиш, фаол турмуш тарзи ва тўғри овқатланишни кенг тарғиб қилиш, фуқароларни ўз саломатлиги ва атрофидагилар учун жавобгарлик руҳида тарбиялаш, шунингдек, уларнинг тиббий маданияти ва саводхонлигини ошириш лозим.\n«Сўнгги пайтларда ўқитувчиларнинг иш ҳақи ошди. Муҳим ишни бажараётган шифокорларнинг иш ҳақи қандай ўзгаради?»\n– Президентимизнинг 2018 йил 7 ноябрдаги «Давлат тиббиёт муассасалари ва соғлиқни сақлашни бошқариш органлари ходимларини моддий рағбатлантиришни кучайтириш чора-тадбирлари тўғрисида»ги қарори ижроси доирасида соғлиқни сақлаш ходимларининг иш ҳақи ўтган йилнинг 1 декабридан 20 фоизга, 2019 йилнинг 1 апрелидан эса 15 фоизга ошди. Шундай қилиб, қўшимча ҳақ ва устама тўловларсиз биринчи разряддаги ойлик иш ҳақи 880 861 сўмни ташкил этди.\nТрансплантация учун - навбат\n«Хорижий оммавий ахборот воситалари мунтазам у ёки бу мамлакат шифокорлари навбатдаги ноёб операцияни ўзлаштирганини хабар қилади. Улар тажрибаси бизнинг шифокорлар томонидан қабул қилиняптими?»\n– Албатта. Республика мутахассислари доимий равишда ўз устида иш олиб боради, энг яхши халқаро амалиётларни ўрганади, чет эл тиббиёт марказларида таълим олади ва стажировка ўтайдилар. Ўзбекистонга кейинги йилларда ташхис қўйиш ва даволаш усуллари бўйича маҳаллий ҳамкасблар учун маҳорат-дарслари ўтказадиган хорижий мутахассислар таклиф этилмоқда. Масалан, 2018 йилда 400 га яқин хорижий мутахассис келган бўлса, 460 нафардан зиёд ходимимиз чет элда малака оширди.\n2018 йил 12 февралда Академик В.Воҳидов номидаги Республика ихтисослаштирилган илмий-амалий тиббиёт жарроҳлик марказида биринчи марта Россия Федерацияси Трансплантология ва сунъий аъзолар миллий тиббий-тадқиқот маркази директори академик С.Готье раҳбарлигида жигар трансплантацияси операцияси ўтказилди.\nШу йилнинг апрель ойидан бошлаб Республика шошилинч тиббий ёрдам илмий марказида таниқли турк олими профессор Маҳмуд Хаберал раҳбарлигида буйрак трансплантациясини амалга ошириш бошланди. Айни пайтда, мутахассисларимиз бундай операцияларни мустақил равишда амалга оширмоқда.\n«Трансплантация қилиш учун навбат борми? Операциялар пулликми?»\n– Бундай операцияларга рухсат берилган марказларда беморларнинг навбатлари амалга оширилади. Имтиёзга эга контингент учун трансплантация давлат бюджети маблағлари, аҳолининг қолган қисми учун - пуллик асосда амалга оширилади.\n«2004 йилдан бошлаб ўн минг кишини шифокорлар ва ўрта тиббиёт ходимлари билан таъминлаш 21-26 фоизга камайгани ростми? Нима учун? Вазиятни ўзгартириш учун нима қилиш керак?»\n– 2004 йилда барча мутахассисликлар бўйича шифокорлар томонидан таъминланганлик ҳар ўн минг кишига 29,9 фоизни ташкил этган бўлса, 2017 йилда бу кўрсаткич - 26,1 фоизга тенг бўлди. Камайиш, биринчи навбатда, ана шу давр ичида аҳоли сонининг 20,8 фоизга ўсгани билан боғлиқ. Ўрта тиббий ходимлар билан таъминланганлик даражаси 2004 йилдаги 102,2 фоиздан 2017 йилда 106,6 фоизга ошган.\n«Бола учун мактабдан берилган уй вазифаларини бажаришига қанча соат сарфлашининг санитария меъёрлари борми?»\n– Республика давлат санитария-эпидемиология назорати маркази томонидан 0341-16-сонли «Умумтаълим мактабларида ўқитиш шароитлари ва ташкил этилишига санитария-эпидемиологик талаблар» СанҚваН ишлаб чиқилди. Унинг 6-иловасида («кенгайтирилган кун гуруҳлари фаолиятини ташкил этиш ва тартибга солиш бўйича тавсиялар») уй вазифаларини тайёрлаш бўйича қуйидаги тавсиялар мавжуд (ўз-ўзини тайёрлаш):\n- ўқувчиларнинг ўсишига мос келадиган мебеллар билан жиҳозланган ўқув хонасида дарсларни бажариш;\n- соат 15-16 ларда уйга вазифаларни тайёрлашни бошлаш, чунки бу вақтда иш қобилиятининг физиологик кўтарилиши кузатилади;\n- уй вазифаларини бажариш вақти (астрономик соатда), 2-3-синфларда - 1,5 соат, 4-5-синфларда - 2, 6-8-синфларда - 2,5, тўққизинчи синфларда - 3,5 соатдан ошмайдиган қилиб чеклаш;\n- ўқувчи хоҳишига кўра, унга ўртача қийинликдаги мавзудан бошлашни тавсия қилган ҳолда уй вазифаларини бажариш тартибини тақдим этиш;\n- муайян иш босқичи тугагандан сўнг болаларга мустақил танаффуслар қилиб олиш имкониятини бериш;\n- бир-икки дақиқа давом этувчи жисмоний тарбия дақиқаларини ўтказиш;\n- вазифаларни бутун гуруҳдан олдин бажарган ўқувчиларга қизиқиши бўйича (ўйин, кутубхонада) дарс тайёрлашга имкон бериш.\n«Бизда инсоннинг генетик портретини ва келиб чиқишини аниқлаш учун таҳлиллар ўтказиладими?»\n– Бундай таҳлиллар мамлакатимиздаги давлат тиббиёт муассасаларида ўтказилмайди. Келажакда улар хусусий тиббий муассасаларда ташкил этилиши мумкин.\n«Поликлиникада кардиограмма олиш жараёни 15 сония вақтни олди ва ўн сантиметр узунликдаги қоғоз тасмани қўлимга тутқазишди. Ўн йил муқаддам у узоқ давом этарди ва тасмаси ҳам узунроқ бўларди. Кардиограммада қайси вақт кесими акс этиши лозимлиги борасида бирор стандарт борми?»\n– ЭКГ тасмаси узунлиги унчалик муҳим эмас, чунки жараённинг ўзи қурилмага ўрнатилган муайян стандартлар билан тартибга солинади. Энг муҳими, ёзувни шифокор ўқий оладиган бўлиши керак. Бироқ ЭКГ фақат текширувнинг бир қисми, холос, биргина у асосда ташхис қўйилмайди. Ташхис миқдорини (ЭКГ ва шу жумладан, юрак УТТсини ҳам) мутахассис шифокор тайинлаши керак - мазкур вазиятда терапевт ёки кардиолог. Таҳлиллар ўрганиб чиқилгач, ташхис аниқланади ва тегишли даволаш тайинланади.\n«Damas»даги беморга қулайми?\n«Шаҳар кўчаларида «тез ёрдам» хизматининг «Damas» русумли машиналарини кўриб қоламан. Нима учун уларда беморларни ташишга рухсат этилган, чунки уларнинг ичи тор ва қаттиқ силкитиб юради?»\n– 2017 йилдан буён 1200 та «Damas» автомобили харид қилинди. Уларда тор кўчалар, қийин жойларга, подъездлар олдига бориш, кириш қулай. Бундай машиналар жиддий касалликларга чалинган беморларни шифохонага етказмайди, балки барқарор ҳолатдаги беморларни олиб боради. Оғир касаллар клиникаларга «Toyota» ёки «Hyundai» автомобилларида етказилади.\n«Бир неча йил олдин пойтахт тиббиёт муассасалари мутахассисларининг бир қисми минтақавий клиникаларни бошқаришга жўнатилди. «Хизмат сафаридаги шахс» мақомида яна қанча шифокор бор ва тажриба қанчалик муваффақиятли чиқди?»\n– Республикага бўйсунувчи тиббиёт муассасалари, илмий-амалий марказлар, илмий-тадқиқот институтлари, клиникалар, олий ўқув юртларининг 136 нафар мутахассиси ҳудудларда ишлашга юборилган. Бугун жойларда 112 киши меҳнат қилмоқда. Пойтахтдан келган кадрларнинг пайдо бўлиши билан ташкилий ишлар, даволаш-профилактика ва ихтисослаштирилган хирургик ёрдам кўрсатиш сифати, ҳудудий экспертларнинг тезкор фаолияти яхшиланди. Кўплаб вилоят муассасаларида янги, замонавий даволаш усуллари жорий этилди. Шу билан бирга, айрим ҳудудларда хизмат сафарига жўнатилган шифокорларнинг яшаши ва ишлаши учун шароит яратилмаган.\n«Соғлиқни сақлаш вазирлиги раҳбарияти республика ихтисослаштирилган марказлари ва бошқа муассасалари давлат томонидан зарур жиҳозлар, жумладан, шприцлар ва бинтлар билан юз фоиз таъминланганини расман тасдиқлай оладими?»\n– Республика ихтисослаштирилган марказларини молиялаштириш қисман давлат томонидан, қисман марказлар томонидан, 80/20 механизми бўйича қопланади. Имтиёзли тоифадаги шахсларга тиббий ёрдам ушбу ва бошқа муассасаларда давлат бюджети маблағлари ҳисобидан кўрсатилади, аҳолининг бошқа тоифаларига эса - пуллик асосда, шу жумладан, шприц ва бинтлар учун харажатлар ҳам.\nҚандай дорилар етарли эмас?\n«Мамлакатимизда қайсидир ўта зарур дори-дармонларни ишлаб чиқаришни йўлга қўйиш масаласи ўрганиляптими?»\n– Президентимизнинг 2018 йил 14 февралдаги «Фармацевтика тармоғини жадал ривожлантириш бўйича қўшимча чора-тадбирлар тўғрисида»ги қарорини, фарматцевтика тармоғини жадал ривожлантириш учун қулай шарт-шароитларни таъминлаш бўйича «Йўл харитаси»нинг 22-банди (республикада ишлаб чиқиш ва ишлаб чиқариш учун соғлиқни сақлашда устувор бўлган дори воситалари ва тиббиёт буюмлари рўйхатини аниқлаш) ижросини таъминлаш мақсадида Соғлиқни сақлаш ва Инновацион ривожланиш вазирликлари томонидан тиббиёт йўналишида устувор бўлган дори воситалари ва буюмлари Рўйхати яратилди. У уч даражага бўлинади: биринчиси - 100 мингдан тўрт миллион ўрамгача бўлган ва эҳтиёжни қондирмайдиган, иккинчиси - 40 дан 100 минггача, учинчиси эса - 40 мингдан кам.\nШунингдек, ўрта муддатли истиқболда тиббий мақсадларга мўлжалланган маҳаллий дори воситалари ва тиббиёт буюмлари ишланмалари рўйхати, талаб мавжудлиги, ижтимоий аҳамиятга эгалиги, мақсадга мувофиқлиги ва ишлаб чиқаришга жорий этиш имкониятларига қараб, дори воситалари ва тиббиёт буюмлари тоифалари рўйхатлари тасдиқланди. Улар талаб ҳамда мамлакатимизда ишлаб чиқарилган ва олиб кирилган препаратлару маҳсулотлар миқдори ҳақидаги маълумотлар асосида тузилган.\n«Чет давлатлар фуқаролари қайси йўналишларда даволаниш учун Ўзбекистонга кўп келишади?»\n– Жарроҳлик, урология, гинекология, кардиология, нейрохирургия, эндокринология, онкология, травматология, стоматология, косметология ва дерматовенерология каби соҳалар бўйича.\n«Республикадаги энг йирик клиникаларнинг зарур даволаш-диагностика техникаси билан таъминланганлик фоизи қандай?»\n– РИИАТМ (Республика ихтисослаштирилган илмий-амалий тиббиёт марказлари)да жарроҳлик, кардиология, педиатрия, эндокринология, терапия, нейрохирургия ва бошқа техникалар билан таъминланганлик ўртача 80-90 фоизни ташкил этади.\n«Нима учун шифокорларимиз ҳали-ҳануз дисбактериоз, нейроциркулятор ёки томирлар ветегатив дистонияси каби дунёга номаълум ва БССТ касалликлари халқаро таснифига киритилмаган ташхисни қўйишда давом этмоқда?»\n– Кўпчилик Касалликларнинг халқаро таснифи (КХТ-10)да нейроциркулятор дистония (НЦК) вегетатив асаб тизимининг соматоформ дисфункцияси деб аталади (F45.3 рукнига мос келади) ва ушбу тизим бўлимларининг ўзаро ҳаракати мувозанати бузилишидан келиб чиққан аломатлар комплекси сифатида тан олинади. Худди шу ҳодисани томирлардаги вегетатив дистония, вегетатив дисфункция ёки вегетатив дизрегуляция синдроми (синонимлар) деб ҳам аташади. Бу қон босимининг беқарорлиги ва кардиоген эпизодлар, гастроинтестинал, гипервентиляцион бузилишларни ўз ичига олади.\nСеченов номидаги Москва тиббиёт академияси (1997)да вегетатив патология марказига раҳбарлик қилган профессор Александр Вейннинг замонавий таснифига кўра, НЦДни уч вариантда кечадиган вегетатив дистония синдроми (ВДС), деб аташ тўғрироқ бўлади. Ушбу касалликка чалиниш даражаси юқори - 70 фоизгача. Катталарда ҳам, болаларда ҳам кузатилади. Вақт ўтиши билан аломатлари камроқ кўзга ташланади. Бунинг сабаблари орасида:\n- асаб тизимининг касалликлари. Генетик жиҳатдан мойиллик бўлиши мумкин: унинг тузилиши ва функцияларининг бузилиши мерос бўлиб ўтади. Ҳаёт давомида ривожланган касаллик сабаб юзага келиб:\n- она қорнида ҳомила ривожланишининг бузилиши ва нотўғри туғиш жараёни оқибатлари;\n- ички аъзолар сурункали касалликлари;\n- тез-тез стрессга чалиниш, жисмоний ва руҳий чарчоқ, ҳиссий изтироблар билан кечади.\nБирор киши жароҳат етказувчи вазиятни бартараф эта олмаса, уни сиқиб чиқариш юзага келади, натижада алоҳида аъзолар ёки бутун тизимларни нишонга оладиган неврозлар шаклланади.\nДисбактериоз - қатор нохуш аломатларга эга ва одамларга азият келтирувчи кенг тарқалган патология ва КХТ-10 да К63.8 кодига эга (ичакларнинг бошқа аниқланган касалликлари). Бу ошқозон-ичак тракти аъзоларида микроблар мувозанатининг бузилишидир. Ушбу клиник-лаборатор синдром касаллик ҳисобланмайди, иккиламчи бўлиб, турли касалликлар натижасида келиб чиқади.\n«Республика ихтисослаштирилган марказлари акциядорлик жамиятлари бўлиб қоладими? Нима учун ушбу муассасаларда фуқаролар учун жуда кам қулайликлар мавжуд, жумладан, электрон навбатнинг етишмаслиги ва эрта тонгдан қабулга ёзилиб бўлмаслиги, беморлар учун ўриндиқлар етишмаслиги?»\n– Вазирлар Маҳкамасининг 2017 йил 14 октабрдаги «Республика ихтисослаштирилган илмий-амалий тиббиёт марказининг намунавий уставини тасдиқлаш тўғрисида»ги қарори билан улар фаолиятини ташкил этиш ва молиялаштириш, шунингдек, уларни давлат муассасаси ёки корхона шаклида ташкил этиш тартиби белгиланган.\n2019-2025 йилларда Ўзбекистон Республикаси соғлиқни сақлаш тизимини ривожлантириш концепциясида «электрон навбат» тизимини ташкил қилиш орқали ахборот-коммуникация технологиялари ва «электрон соғлиқни сақлаш»ни кенг жорий этиш, жумладан, уни масофадан захиралаш имконияти ҳам ўз ифодасини топган.\nТехника бўш қолдими?\n«Тез ёрдам» беморлари ўзи рўйхатга олинган туман клиникасига боришлари кераклиги ростми? Пойтахтда уларга биринчи ёрдам кўрсатишга мажбур клиникаларнинг ягона рўйхати борми?»\n– Ўзбекистон Республикаси Соғлиқни сақлаш вазирлигининг 2019 йил 14 апрелдаги «Тошкент шаҳри аҳолисига шошилинч тиббий ёрдам кўрсатишни ташкил этиш тизимини янада такомиллаштириш тўғрисида»ги буйруғига асосан, шошилинч тиббий ёрдам кўрсатиш бўйича Республика шошилинч тиббий ёрдам илмий маркази, Тез тиббий ёрдам шаҳар клиник шифохонаси, 1-, 2-, 3-сонли Тошкент тиббиёт академияси клиникалари, 1-сонли Республика клиник шифохонаси, 1-, 4-, 7-сонли шаҳар клиник шифохоналари, Травматология ва ортопедия илмий-тадқиқот институти, Республика ихтисослашган нейрохирургия илмий-амалий тиббиёт маркази ва бошқалар белгиланган. Уларнинг ҳар бирига пойтахт туманлари бириктирилган.\n«Сўнгги йилларда сотиб олинган тиббий асбоб-ускуналарнинг қанча қисмидан ҳозирда фойдаланилмаяпти ва нима сабабдан?»\n– Соғлиқни сақлаш вазирлигининг тузилмалари томонидан барча тиббий ускуналар ва жиҳозлар парки хатловдан ўтказилди. 2019 йил 1 февраль ҳолатига кўра, муассасалар балансида жами 114 602 та тиббиёт техникаси мавжуд, шундан 109 644 таси ишчи ҳолатда. 4958 тасидан таъмирлашга эҳтиёт қисмлар йўқлиги сабабли фойдаланилмайди. Уларни замонавий муқобиллари билан тезкор алмаштириш бўйича ишлар олиб борилмоқда. 41 862 та ишлаётган ускуналар яқин келажакда маънан эскиради уларни алмаштириш зарур бўлади.\n«Республикада ягона ва хорижда ҳам таниқли бўлган П.Боровский номидаги тиббиёт коллежи тақдири нима бўлди?»\n– Президентимизнинг 2018 йил 25 январдаги «Умумий ўрта, ўрта махсус, касб-ҳунар таълими тизимини тубдан такомиллаштириш чора-тадбирлари тўғрисида»ги фармонига мувофиқ вазирликлар томонидан республиканинг барча коллежлари ўрганилиб, уларнинг аксарияти оптималлаштирилди, жумладан, П.Боровский номидагиси ҳам. Ҳозир у ерда сўнгги учинчи курс ўқитилмоқда, битирувчиларга давлат намунасидаги диплом берилади.\n«Бизда тадқиқотлар олиб бориляптими ва электрон жиҳозлардан фойдаланишнинг санитария нормалари мавжудми?»\n– Соғлиқни сақлаш вазирлигининг Санитария, гигиена ва касб касалликлари илмий-тадқиқот институти томонидан 2015 йил 012-3/0260-сонли «Мактаб ўқувчилари организмини уяли телефонларнинг электромагнит нурланиш таъсиридан ҳимоя қилиш» СанҚваН (услубий тавсиялар) ишлаб чиқилди. Улар ИТИ илмий кенгаши, вазирлик ҳузуридаги мос қўмита томонидан кўриб чиқилган ва тасдиқланган. Тавсиялар давлат санитария-эпидемиология назорати марказлари амалиёт шифокорлари, умумтаълим муассасалари ходимлари, ахборотлаштириш ва телекоммуникация соҳасида назорат бўйича давлат инспекцияси хизматлари, олий ўқув юртларининг гигиеник ва экологик касблар кафедралари, шу жумладан талабаларни ўқитиш ва ёш мутахассисларни тайёрлаш даражасини оширишга мўлжалланган.\nШунингдек, компьютерлардан фойдаланиш қоидалари ва рухсат этилган нормалари ишлаб чиқилди.\n«Ўзбекистоннинг қанча аҳолиси тиббий суғурта билан қамраб олинган ва бу қандай натижаларга олиб келди?»\n– Айни пайтда у мамлакатда мавжуд эмас. Бироқ уни жорий этиш 2021 йилдан Президентимизнинг 2018 йил 7 декабрдаги «Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида»ги фармони асосида амалга оширилиши режалаштирилган. Айни пайтда «Мажбурий тиббий суғурта тўғрисида»ги қонун лойиҳаси ишлаб чиқилмоқда.\n«Айрим дори маҳсулотларига қатъий нарх белгилангандан сўнг уларнинг баъзилари дорихоналарда деярли сотилмай қолди. Рўйхатга киритилмаган бошқаларининг нархлари эса кўпгина беморларни мураккаб аҳволга солиб икки-уч бараварга кўтарилиб кетди. Бундай ҳолатлар вазирликка маълумми? Кўплаб машҳур дориларнинг маҳаллий муқобиллари мамлакатга олиб келиниши тўхтатилган хорижий муқобилларига қараганда анча паст шифо таъсирини беради, деган фикр қанчалик асосли?»\n– Президентимизнинг 2018 йил 20 июндаги «Дори воситаларини давлат рўйхатидан ўтказиш самарадорлигини ошириш ва аҳолини улар билан таъминлашни яхшилаш чора-тадбирлари тўғрисида»ги фармонига мувофиқ ижтимоий аҳамиятга эга дори воситалари ва тиббиёт маҳсулотларини белгиланган нархларда сотиш талаби бекор қилинди. Уларни ижтимоий дорихоналарда сотиш, сотиб олинган ёки улгуржи қийматидан кўпи билан ўн фоизгача устамалар қўйиш ёрдамида амалга оширилади. Ижтимоий аҳамиятга молик дорилар рўйхатига киритилганлари Президентимизнинг 2016 йил 31 октябрдаги «Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида»ги қарорига мувофиқ белгиланган устамалар ёрдамида амалга оширилиши мумкин: улгуржи савдода - харид қийматининг 15 фоизидан кўп бўлмаган, чакана савдода - улгуржи нархнинг 20 фоизидан ошмаган нархларда.\nШифо бериш таъсирига келсак, маҳаллий воситалар сифат жиҳатидан импортникидан фарқ қилмаслигини маълум қиламиз, чунки рўйхатга олиш жараёнида маҳаллий ва хорижий дори воситаларига бир хил талаблар қўйилади. Уларнинг маркаланиши ва идишга жойлаш-ўрашига ҳам талаб бир хил. Ишлаб чиқариш, сақлаш, тарқатиш ва клиник синовларда стандартларни уйғунлаштириш туфайли корхоналаримиз жуда юқори даражадаги дори дори-дармонларни чиқармоқдалар. Маҳсулотларимиз 20 дан ортиқ мамлакатларга экспорт қилинмоқда.\nДори-дармон, профилактика ва диагностика воситаларини, халқаро, давлатлараро талабларга жавоб берадиган маҳсулотларни сертификатлаштиришни ўтказиш (Вазирлар Маҳкамасининг 2004 йил 6 июлда қабул қилинган «Маҳсулотларни сертификатлаштириш тартиботини соддалаштиришга доир қўшимча чора-тадбирлар тўғрисида»ги, 2011 йил 28 апрелда қабул қилинган «Сертификатлаштириш тартиботларини ва сифат менежменти тизимларини жорий этишни такомиллаштиришга доир қўшимча чора-тадбирлар тўғрисида»ги ва бошқалар) ва аҳолини юқори сифатли ва хавфсиз тиббий маҳсулотлар билан таъминлаш соҳасида ягона давлат сиёсатини амалга ошириш мақсадида миллий стандартлар ва бошқа норматив ҳужжатлар ишлаб чиқилган ва тасдиқланган.\n«Дори воситалари ва фармацевтика фаолияти тўғрисида»ги қонуннинг 13-моддасига мувофиқ, фармакологик назорат дори воситасидан унинг қўлланилишига доир йўриқномага мувофиқ фойдаланилганда одамда кузатиладиган, организм учун бехосдан ва нохуш таъсир кўрсатадиган ножўя реакцияларни аниқлашга, баҳолашга ва уларнинг олдини олишга қаратилган фаолиятдир.\nДаволаш-профилактика муассасалари, дорихоналар ҳамда дори воситаларини ишлаб чиқарувчи, реализация қилувчи ва қўлловчи ташкилотлар дори воситаларининг қўлланилиши чоғида ножўя реакциялар аниқланган барча ҳолатлар тўғрисида Ўзбекистон Республикаси Соғлиқни сақлаш вазирлигини ёзма шаклда хабардор қилиши шарт. Бундай вазиятларда аҳоли ҳам хабар бериши лозим. Ўзбекистон Республикаси Соғлиқни сақлаш вазирлиги дори воситаларининг қўлланилиши чоғида аниқланган ножўя реакцияларга баҳо беради, баҳолаш жараёнида ножўя реакциянинг клиник кўринишлари ва дори воситасининг қўлланилиши ўртасидаги сабаб-оқибат боғланишлари, шунингдек кутилаётган фойданинг дори воситалари қўлланилишининг эҳтимол тутилган хавфига нисбати аниқланади.\n«Соғлиқни сақлаш муассасалари ходимлари иш вақтида ўз бинолари атрофида ҳудудни тозалашга мажбур бўлишади ва нима учун Соғлиқни сақлаш вазирлиги мажбурий меҳнатнинг бундай шаклларини бартараф этиш билан шуғулланмайди?»\n– 2018 йил 2-8 май кунлари барча ҳудудларда вазирлик тасарруфида бўлган муассасалар ходимларини мажбурий меҳнатга жалб этишга, уларнинг иш ҳақи ва бошқалардан ушлаб қолинишига йўл қўймаслик бўйича қатъий чоралар кўриш борасида ўқув семинарлари ташкил этилди. Ушбу тадбирларда мажбурий меҳнатга жалб қилинган ҳолларда қаерга ва кимга мурожаат қилиш мумкинлиги ҳақида маълумот берилади.\nШунингдек, вазирлик тизимидаги барча ташкилотларига (71) 256-43-58 рақамли республика «Ишонч телефони» кўрсатилган 9900 нусхадаги плакатлар тарқатилди ва ходимлар учун қулай жойларга осиб қўйилди.\n2018 йил 1 июнь куни Соғлиқни сақлаш вазирлиги муассасаларида мажбурий меҳнатнинг ҳар қандай шаклига йўл қўймаслик ва иш ҳақидан асоссиз ушлаб қолишнинг олдини олиш бўйича қарор имзоланди, тегишли чора-тадбирлар режаси тасдиқланди.\n2019 йил 18 март куни Бандлик ва меҳнат муносабатлари вазирлигида Соғлиқни сақлаш вазирлиги ва Соғлиқни сақлаш ходимлари касаба уюшмаси Республика кенгаши ўртасида 2019-2021 йилларга мўлжалланган Тармоқ келишуви қайд этилди. Унинг 2.21-бандида: «Соҳада мажбурий меҳнатга йўл қўйилмайди. Ўзбекистон Республикаси ҳукумати томонидан белгиланган умуммиллий хайрия ҳашарлари ва фавқулодда вазиятлардан ташқари, ходимларнинг иш ҳақидан қонунга хилоф равишда маблағ ушлаб қолинмайди, улар пахта етиштириш ва теришга жалб этилмайди, коммунал йиғимлар, текширишлар, ободонлаштириш, гул, дарахтлар кўчатларини сотиб олиш ва ҳ.к.га, қонунчилик ҳужжатлари талабларига жавоб бермайдиган ҳашар ва шанбаликларга, шунингдек хизмат вазифасига кирмайдиган ишларни бажаришга жалб қилинмайди. Бундай ҳолатлар аниқланган тақдирда томонлар бу ҳақда бир-бирини хабардор қилади, мажбурий меҳнатга йўл қўйган раҳбарларни интизомий жазога тортиш ёки тегишли давлат органлари раҳбарларига нисбатан чоралар кўриш учун биргаликда ҳаракат қилади», дейилади.


АҚШда Хитойга қарши махфий ҳужжатлар эълон қилинди. Нима учун?\nКасалланганлар сони 11 980 260\nСоғайганлар сони 6 924 352\nВафот этганлар 547 321\nЖами овоз: 4142 та.\nЖами овоз: 12805 та.\nЖами овоз: 20434 та.\nАмериканинг New York Times газетаси Шинжон-Уйғур мухториятидаги озчиликларни қайта ўқитиш чоралари ҳақида сўз юритадиган Хитой Коммунистик партиясининг махфий ҳужжатларини эълон қилди.\nНашр маълумотларига кўра, ҳужжатлар Хитой расмийларининг номаълум вакилларидан бирига топширилган. Уларда бедарак йўқолган уйғурларнинг қариндошларига қандай муносабатда бўлиш кераклиги ҳақида маълумот берилган, улар гўёки ўқув лагерларига жойлаштирилган.\nҲужжатлардан келиб чиқадиган бўлсак, қариндошлар уйғурлар ХХР ҳукумати томонидан ташкил этилган «ташлаб кетолмайдиган» таълим мактабида эканликларига жавоб беришлари керак.\n«Агар улар ўқимасалар ва ўрганмасалар, улар ҳеч қачон диний экстремизм хавфини тўлиқ англамайдилар», ҳужжатда айтилганидек, амалдорлар тегишли изоҳ беришлари керак.\nРEГНУМ хабар беришича, октябрь ойида АҚШ Савдо вазирлиги Хитойнинг Шинжон-Уйғур автоном вилоятида мусулмонлар ҳуқуқларини поймол қилаётган 28 хитойлик ташкилотни қора рўйхатга олди. Вашингтонга кўра, ушбу ташкилотлар инсон ҳуқуқларининг бузилишига алоқадор, деб тахмин қилинмоқда.\nКейинчалик АҚШ давлат котиби Майк Помпео унинг бўлими Хитой расмийлари томонидан уйғурларни «таъқиб қилиш, ҳибсга олиш ва ўзбошимчалик билан ҳибсга олиш» ҳолатлари тўғрисида хабар беришда давом этаётганини айтди. Ушбу баёнотни у уйғур делегациясининг Вашингтонда АҚШ Давлат департаменти вакиллари билан учрашувидан кейин айтган.\nКиритилди: 23:00 18.11.2019. Ўқилди: 1847 марта. Фикрлар сони: 0 та.


12-May, 2022-yil 268\nСамарқанд вилоятида фаолият кўрсатувчи “Осиё” фермер хўжалиги (номи ўзгартирилган) Булунғур туман ҳокимлигининг ҳаракатидан норози бўлиб, Бизнес-омбудсманга мурожаат қилди.\nМаълум бўлишича, 2000 йилда фермер хўжалигига Булунғур тумани ҳокимининг қарори билан 6,1 гектар ер майдони ажратилган. Аммо кейинчалик ижара шартномасига ўзгариш киритиш тўғрисида қарор қабул қилиниб, фермер хўжалигига қарашли ер майдони туман ер заҳира фондига қайтарилган. Натижада, фермер хўжалигининг боғларидаги 2, 3 минг туп мевали дарахтларига моддий зарар етказилган бўлиб, тадбиркорга зарар қоплаб берилмаган.\nВаҳоланки, Фуқаролик кодексида олиб қўйилаётган ер участкасидаги уйни, бошқа иморатларни, иншоотларни ёки экинларни бузиб ташлашга зарарларнинг ўрни бозор қиймати бўйича олдиндан ва тўлиқ қоплангунига қадар йўл қўйилмаслиги белгиланган.\nУшбу ҳолат бўйича Бизнес-омбудсман томонидан Жомбой туманлараро иқтисодий судига даъво аризаси киритилиб, суднинг ҳал қилув қарори билан Булунғур туман ҳокимлигидан фермер хўжалигининг фойдасига 157,8 миллион сўм компенсация тўловларини ундириш белгиланди.


ЎзА - Фарғона шаҳрида кўп тармоқли спорт мажмуаси фойдаланишга топширилди\nТадбирда Фарғона вилояти ҳокими ўринбосари Ф. Қосимов, Фарғона шаҳар ҳокими Ҳ. Ҳабибиддинов ва бошқалар мамлакатимизда олиб борилаётган кенг миқёсли ислоҳотларда соғлом ва баркамол ёш авлодни тарбиялаш, жисмоний тарбия ва спортни ривожлантиришга алоҳида эътибор қаратилаётганлигини таъкидлади. Хусусан, 2019-2023 йилларда жисмоний тарбия ва оммавий спортни ривожлантириш концепцияси бунда муҳим аҳамият касб этаётир. Жойларда янги спорт объектлари ишга туширилиб, ёшлар соғлом турмуш тарзига фаол жалб этилмоқда. Профессионал спортчиларнинг машғулотлар ўтказиши, маҳоратини мунтазам ошириб бориши учун зарур шароит яратилмоқда.


АНДИЖОНДА ҚЎЙЧИЛИККА ИХТИСОСЛАШГАН КЛАСТЕР ИШГА ТУШАДИ - AUZ.UZ\nМАРҲАМАТ (auz.uz) - Андижон вилояти ҳокими Шуҳратбек Абдураҳмонов Марҳамат қишлоқ ва сув хўжалиги коллежида (чоршанба) инвестиция куни доирасида ўзларининг истиқболли лойиҳаларини амалга оширишни истаган маҳаллий ва хорижий тадбиркорларни қабул қилди.\nУчрашувда ижро ҳокимияти томонидан қонун доирасида яратиладиган шароит ва имкониятлар, айни вақтда тадбиркорларга қўйиладиган талаблар ҳақида атрофлича тушунтиришлар берилди. Шунингдек, тақдим этилаётган шароитларга жавобан сармоядорлар ҳам ишга астойдил киришишлари, лойиҳалар замонавий илғор технологияларга асосланиши, маҳсулотнинг экспортбоплиги, иш ўрнининг салмоғи, қисқа фурсатларда бажарилиши зарурлиги уқтирилди.\nҚабул давомида ҳар бир шаҳар ва тумандан келган тадбиркорлар, инвесторлар ўз ғоялари ва таклифларини илгари сурдилар. Масъулият, ташаббускорлик, андижонпарварлик нуқтаи назаридан баҳоланган лойиҳалар қўллаб-қувватланди.\nУлуғнорнорлик Улуғбек Абдурайимов бир неча йиллардан буён тадбиркорлик билан шуғулланади. Ўтган йилда эътибордан четда турган йўналиш - қўй жунини қайта ишлаш ва тайёр маҳсулотлар ишлаб чиқариш кўзда тутилган лойиҳани амалга ошириш мақсадида "Ulu`gnor runo" масъулияти чекланган жамияти ташкил этди.\n- Дастлабки босқичда аҳолидан йиғиб олинган жунни ювиб, қадоқланган ҳолда экспорт қилиш ўзлаштирдик, - дейди тадбиркор. – Энг асосийси ушбу йўналишда "Андижон бренди"ни яратдик. Шундан келиб чиқиб, фаолиятимизни кластер усулида давом эттиришни режалаштирганмиз Шу сабабли айни вақтда Испаниядан меринос зотли қўйларни олиб келиш устида изланяпмиз. Бу билан сифатли хом ашё ўзимизда тайёрланади. Бунинг учун тижорат банклари томонидан 12 миллиард сўм кредит зарур. Қабул мобайнида мавжуд муаммоларни ҳал этишда амалийёрдам сўрадим. Тез орада масалага ижобий ечим топилиши билдирилди.\nАгарда биз айтган лойиҳа ишга тушадиган бўлса, келгуси йилдан жун тайёр маҳсулот ҳолида буюртмачиларга етказилади. Энг асосийси 500 та иш ўрни яратилади.\nВилоят раҳбари кун давомида тадбиркорларнинг юзга яқин муаммоларини жойида ҳал этилди.


08 Äåêàáðü 2019 09:05 603\n7 декабрь куни Наманган шаҳридаги “Шодиёна” мажмуасида Қишлоқ хўжалиги ходимлари куни муносабати билан тантанали байрам тадбири ўтказилди. Бу ҳақда вилоят ҳокимлиги ахборот хизмати хабар берди.\n2019 йил бошқа соҳалар қатори қишлоқ хўжалигида ҳам Наманган вилояти учун том маънода баракали ва омадли келди. Хирмонлар кўкка юксалиб, халқ дастурхони ноз-неъматга тўлди. Бу йил вилоятда 237 минг тоннадан ортиқ ғалла, 195 минг тонна пахта, 820 минг тонна сабзавот, 273 минг тонна картошка, 80 минг тоннадан зиёд полиз маҳсулотлари, 274 минг тонна мева, 115 минг тонна узум, 1600 тоннадан ортиқ пилла, 147 минг тонна гўшт, 691 минг тонна сут, 605 миллион донадан ошиқ тухум тайёрланди. Ҳар бир йўналишда белгиланган режани ортиғи билан бажаришга эришилди, ҳосилдорлик ва самарадорлик ўтган йилга нисбатан сезиларли ошди.\nТадбирда сўз олган Наманган вилояти ҳокими Хайрулло Бозоров соҳа ходимларининг бугунги катта байрам – Қишлоқ хўжалиги ходимлари куни табриклади.\n“Сиз, азизларнинг фидокорона меҳнатингиз самарасини кунлик турмушимизда ҳис қиламиз, ҳар куни дастурхонимизда кўрамиз. Давлатимиз раҳбарининг кеча эълон қилинган Қишлоқ хўжалиги ходимларига байрам мурожаатномаларида вилоятимизнинг қишлоқ хўжалигидаги ютуқлари, кластер тизимига ўтишдаги муваффақиятлари ҳам алоҳида эътироф этилгани, Мингбулоқ, Поп, Чуст туманларида пахтадан мўл ҳосил етиштирилгани таъкидлаб ўтилгани бизни янада хурсанд қилди.\n2019 йил қишлоқ хўжалиги соҳасида вилоятимизда катта тадрижий янгиликлар йили ҳам бўлди десак хато қилмаймиз. Пахтачиликда бу йил 8 та туманда 55 минг гектардан зиёд майдон 4 та кластер корхоналарига бириктирилди. Америкадан келтирилган 13 та замонавий пахта терим машиналари теримда иштирок этди.\nШуни алоҳида таъкидламоқчиманки, Минбулоқ туманининг қишлоқ хўжалигидаги бу йилги ютуқлари таҳсинга сазовор. Бир пайтлар кўрсакичларда оқсаган туманни, биз вилоятда олдинга ўринга олиб чиқишни мақсад қилгандик. Мана бугунга келиб бу туман республикамизда ҳам юқори поғоналарга чиқди,” деди Хайрулло Бозоров.\nШундан сўнг вилоят раҳбари йил давомида юқори кўрсаткичларга эришган фермерлар ҳамда соҳанинг илғор ходимларини тақдирлади. Фидойилар меҳнатларига яраша муносиб рағбат олдилар.\nТадбир юртимизнинг таниқли санъаткорлари иштирокидаги концерт дастурига уланиб кетди. Эл ардоғидаги ҳофизлар Рустам Ғойипов, Ботир Қодиров ҳамда хоразмлик истеъдодли хонанда Ҳулкар Абдуллаеваларнинг хонишлари байрамга ўзгача руҳ бахш этди.


Бобслей — спорт тури; яхлит металлдан ясалган чаналарда тепаликданмахсусмузлатилгантрассалар бўйлаб учиш. Чаналарнинг ўзи ҳам бобслей деб аталади. Чаналар 2 ва 4 ўринли бўлиб, фақат эркаклар мусобақалашадилар. 2 ўринли чананинг уз. 2,7 м, оғирлиги 165 кг, экипажнинг вазни 200 кг дан ошмаслиги керак. 4 ўринли чанада бу кўрсаткичлар тегишлича 3,8 м, 230 кг, 400 кг дир.\nБобслей спорт тури сифатида 19-асрнинг охирида Швейцарияда пайдо бўлган. Халқаро Бобслей ва тобогган федерацияси (FIBT; 1924 й. асос солинган)га 50 мамлакатаъзо. 1924 йилдан кишки олимпия ўйинлари дастурига киритилган, шу йилдан жаҳон чемпионатлари ўтказилади. АҚШ, Швейцария, Германия, Италия спортчилари бобслейда энг кўп муваффақиятга эришганлар.


Грузиянинг Россиядаги элчиси Зураб Абашидзе Грузияга қарашли Панкиси дарасида чечен жаргарилари жойлашган бўлишлари мумкинлигини тасдиқлади.\n19 январ 2021, Тошкент вақти: 13:10\n“Панкиси дарасининг баъзи ҳудудлари жуда баланд ва исёнчиларнинг у ерда яширинганлари эҳтимолдан ҳоли эмас”, - деди Грузия расмийси.\nИнгушистоннинг Галашки қишлоғи яқинида чечен жангарилари Россия ҳарбийларига қарашли бир машинага ҳужум қилдилар. Натижада бир аскар халок бўлган, икки нафари тан жароҳатлари олган.\nРоссия ҳарбийлари сўнгги олти кун давомида ҳудудни бомбардимон қилмоқдалар ва Чеченистонга ўтишга ҳаракат қилаётган жангариларни қидирмоқдалар. Россия ахборот агентликларининг хабарларига кўра, Ингушистон хавфсизлик органи расмийси яна 200 нафар жангари Грузия-Россия чегарасини кесиб ўтганини маълум қилган.\nМосква расмийлари жангарилар Грузиядан келганларини таъкидлаяптилар.


Россияга ишлаш мақсадида келаётган ўзбекистонликлар сони 42% камайди - 03.06.2021, Sputnik Ўзбекистон\nРоссияга ЕОИИга аъзо бўлмаган давлатлардан келаётган меҳнат мигрантлари сони 37-53 % камайди. 03.06.2021, Sputnik Ўзбекистон\nТОШКЕНТ, 3 июн - Sputnik. Коронавирус пандемияси Россияга МДҲ мамлакатларидан келаётган меҳнат мигрантлари оқимини сезиларли даражада камайтирди. Ушбу маълумотлар Россия Хўжалик академияси ва Гайдара институти мутахассислари ўтказган изланишларда маълум бўлди. Мигрантлар оқими энг сезиларли даражада камайган давлатлар – Украина ва Молдова 53% ва 51%. Шунингдек, Тожикистон - 35 %, Арманистон – 22 % ва Қирғизистон – 18%. Ушбу йилнинг 1 май ҳолатига Россияга меҳнат қилиш мақсадида келган мигрантлар сони 2,68 млн. кишини ташкил қилди. 2020 йил билан солиштирганда меҳнат мигрантлари сони - 35%га камайди. Ишга келаётган фуқаролар сони энг кўп Украина (-58%), Молдова (-52%) ва Озарбайжондан (-49%) камайган. Ўзбекистон ва Қозоғистондан - 42%, Тожикистондан —37%га камайган. ЕОИИ аъзолари бўлган Арманистон ва Қирғизистондан – 17% ва 18% га камайган. Шу билан бирга Россияда қонуний ишлаётган мигрантлар улуши – 75%ни ташкил қилган. Меҳнат мигрантларининг ҳудудий бюджетларга тўловлари ҳам 20%га камайиб 8,91 млрд. Рублни ташкил қилган.\nРоссияга ЕОИИга аъзо бўлмаган давлатлардан келаётган меҳнат мигрантлари сони 37-53 % камайди.\nТОШКЕНТ, 3 июн - Sputnik. Коронавирус пандемияси Россияга МДҲ мамлакатларидан келаётган меҳнат мигрантлари оқимини сезиларли даражада камайтирди. Ушбу маълумотлар Россия Хўжалик академияси ва Гайдара институти мутахассислари ўтказган изланишларда маълум бўлди.\nХусусан, 2019 йилда Россияда мавсумига қараб 9,6 – 11,2 млн. Меҳнат мигрантлари бўлган бўлса, 2020 йилда уларнинг сони 7,1 – 10,3 млн кишини ташкил қилди. 2021 йилнинг 1 май ҳолатига эса – 5,66 млн кишини ташкил қилди, - дейилган хабарда.\nМигрантлар оқими энг сезиларли даражада камайган давлатлар – Украина ва Молдова 53% ва 51%. Шунингдек, Тожикистон - 35 %, Арманистон – 22 % ва Қирғизистон – 18%.\nУшбу йилнинг 1 май ҳолатига Россияга меҳнат қилиш мақсадида келган мигрантлар сони 2,68 млн. кишини ташкил қилди. 2020 йил билан солиштирганда меҳнат мигрантлари сони - 35%га камайди.\nИшга келаётган фуқаролар сони энг кўп Украина (-58%), Молдова (-52%) ва Озарбайжондан (-49%) камайган. Ўзбекистон ва Қозоғистондан - 42%, Тожикистондан —37%га камайган.\nЕОИИ аъзолари бўлган Арманистон ва Қирғизистондан – 17% ва 18% га камайган.\nШу билан бирга Россияда қонуний ишлаётган мигрантлар улуши – 75%ни ташкил қилган. Меҳнат мигрантларининг ҳудудий бюджетларга тўловлари ҳам 20%га камайиб 8,91 млрд. Рублни ташкил қилган.


Кимсасиз оролда қолиб кетган 3 та «Робинзон Крузо» қутқарилди (видео) - Zamin.uz\n08:39 / 12.02.2021\nКимсасиз оролда қолиб кетган 3 та «Робинзон Крузо» қутқарилди (видео)\nҚайиқлари ҳалокатга учраган икки эркак ва бир аёл Багама оролларида қолиб кетишган, дея хабар берди «Daily Mail» нашри.\n8 февраль куни AҚШ соҳил хавфсизлик хизмати вертолёт экипажи Куба билан Флорида-Кис архипелаги ўртасидаги Багама архипелагининг бир қисми бўлган Ангилья-Ки ороллар гуруҳи атрофидаги сувларни кўздан кечирашаётган бўлган. Тўсатдан офицерлар тошлардан ясалган хоч ва байроқларни силкитаётган одамларни пайқаб қолишди. Экипаж уларга озгина озиқ-овқат, сув ва радио улоқтиришди.\n9 февраль куни жабрланувчиларни эвакуация қилиш учун қутқарув операцияси ташкил этилди. Учаласи ҳам Куба фуқаролари бўлиб чиқди. Уларнинг айтишича, оролга тахминан беш ҳафта олдин келиб қолишган. Довул пайтида кубаликларнинг қайиғи ағдарилиб кетган. Аммо улар энг яқин қирғоққа сузиб бориб жонларини сақлашга муваффақ бўлишган. «Робинзон Крузо»лар 33 кун чучук сувсиз яшашга мажбур бўлишган. Улар тирик қолиш учун кокос, моллюска ва каламушлар билан озиқланишган.\nСоҳил хавфсизлик хизмати бошлиғи Брендон Мюррей аввалига жабрланувчиларни ноқонуний мигрантлар ёки адашиб қолган балиқчилар деб ўйлаган.\n«Шу пайтгача оролда бир ойдан ортиқ қолиб кетган одамларни қутқарганимизни эслай олмайман. Бу мен учун янгилик бўлди», — дея тан олди у.\nЖабрланган кубаликлар вертолётда шифохонага олиб кетилган. Улар сувсизлик ва чарчоқдан азият чекишган. Аммо соҳил хавфсизлик хизмати ходимининг сўзларига кўра, уларнинг соғлиғида жиддий муаммолар кузатилмаган.\nЯнгиликлар » Дунё » Кимсасиз оролда қолиб кетган 3 та «Робинзон Крузо» қутқарилди (видео)


Тошкентда 61 та замонавий ҳожатхона қурилади - 27.03.2019, Sputnik Ўзбекистон\nНархи 100 миллион сўмга яқин бўлган замонавий ҳожатхона атрофида бепул wi-fi ҳудуди ҳам ташкил қилинган. 27.03.2019, Sputnik Ўзбекистон\n© Пресс-служба хокимията г. ТашкентБиотуалет в Ташкенте\nНархи 100 миллион сўмга яқин бўлган замонавий ҳожатхона атрофида бепул wi-fi ҳудуди ҳам ташкил қилинган.\nТОШКЕНТ, 27 мар - Sputnik. Тошкент шаҳрида 2019 йилда 61 та замонавий санитария-гигиена шаҳобчаси қурилади, деб хабар қилмоқда ҳокимият матбуот хизмати.\nУшбу шахобчалар “аввало шаҳар аҳолиси, шунингдек Тошкентга ташриф буюрадиган меҳмонлар учун” қулай шароит яратиш мақсадида қурилмоқда.\nБиотуалет в Ташкенте\nЛойиҳа 2019 йилнинг инвестиция дастурига киритилган бўлиб, маблағларнинг 50 фоизи тадбиркор томонидан тўланмоқда, 50 фоизи эса “Ёшлар — келажагимиз” жамғармаси томонидан қопланади.\n“Айни дамда ана шундай шаҳобчалардан 2 таси фойдаланишга топширилди. Уларнинг бири Яккасарой туманидаги Аския бозори ёнида жойлашган. Уни қуриш учун 100 млн.сўмдан ортиқ маблағ сарфланди. Иккинчиси эса Алишер Навоий номидаги кинотеатр яқинида иш бошлади. Бу лойиҳа учун эса 85 млн. сўм сарф қилинди”, - дейилган хабарда.\nХабарда шунингдек ушбу замонавий санитария-гигиена шаҳобчалари атрофида wi-fi ҳудудини яратиш ҳамда сайёҳлар учун муҳим маълумотларни жойлаштиришга ҳам эътибор қаратаётгани айтиб ўтилган.


Россия 2022 йил мудофаа учун Украинадан 4 баробар кўп маблағ ажратгани маълум бўлди – Kommers.uz\nБизнес\t14:18 | 19.2.22\nРоссия 2022 йил мудофаа учун Украинадан 4 баробар кўп маблағ ажратгани маълум бўлди\nРасмий Киев ҳарбий харажатларни қарийб 800 миллион долларга оширмоқчи.\nУкраина 2022 йил мудофаа учун 11 миллиард доллар ажратган. Россия эса соҳага қарийб 4 баробар кўп — 46 миллиард доллар йўналтирган.\nУкраинанинг 2022 йилги давлат бюджетида миллий хавфсизлик ва мудофаа харажатлари 323,138 миллиард гривнани (жорий курс бўйича 11,4 миллиард доллардан ортиқ) ёки ЯИМнинг 6 фоизини ташкил этиши кўзда тутилган.\nРоссия эса 2022 йилда ҳарбий харажатлар учун 46,3 миллиард доллар ажратган.\nҚайд этиш керакки, Украина 2022 йилда Мудофаа вазирлигини молиялаштиришни 22 миллиард гривнага (ҳозирги курс бўйича 777 миллион доллардан кўпроқ) ошириш тўғрисидаги қонун лойиҳасини кўриб чиқмоқда.\nАввалроқ Украина сўнгги ойларда Ғарбдан қанча маблағ олгани маълум бўлганди.


Куни кеча, Ўзбекистон мусулмонлари идораси раиси, муфтий Нуриддин домла ҳазратлари ва Дин ишлари бўйича қўмита раиси Содиқжон Тошбоев бошчилигидаги “Ҳаж – 2022” делегацияси Саудия Арабистонига жўнаб кетгани ҳақида хабар берган эдик.\n“Ҳаж – 2022” делегацияси Мадина шаҳридаги юртимиз зиёратчиларига хизмат қилиши мумкин бўлган 5 юлдузли Crowne Plaza ва Pullman Zamzam каби энг замонавий меҳмонхонларни саралаш мақсадида, уларни кўздан кечирмоқдалар.\nАллоҳ насиб этса, бу йил Мадинаи мунаввара ва Маккаи мукаррамада беш юлдузли ва барча қулайликларга эга бўлган замонавий меҳмонхоналар ўзбекистонлик зиёратчилар учун хизмат кўрсатади.\nМуфтий ҳазратлари ушбу меҳмонхоналар Расул алайҳиссаломнинг жомелари бўлмиш – Масжиди Набавий ва Ҳарами шариф ҳисобланган Байтуллоҳга яқин бўлишига жуда катта эътибор қаратмоқдалар.\nАсосий мақсад, зиёратчиларимиз беш маҳал намозларини ушбу табаррук масжидларда адо этиш саодатига эришишлари, муборак сафар давомида фақат роҳат билан ибодат қилишлари ва дуо-ю илтижолар қилишларига эришишдир.\n“Ҳаж – 2022” делегацияси иш жараёнлари ва эришилган натижаларини сайт ва ижтимоий тармоқларда кузатиб боринг.\nДругие материалы в этой категории: « Имом Бухорий изидан\tМуфтий ҳазратлари умрачилар билан учрашдилар »


Ўзбекистон U-23 Қатарни ҳам йирик ҳисобда енгиб, гуруҳ ғолиблигини нақд қилди - Халқ сўзи\nЎзбекистон U-23 Қатарни ҳам йирик ҳисобда енгиб, гуруҳ ғолиблигини нақд қилди\n10:31 17 Август 2018 Спорт\nXVIII Осиё ўйинларидан ўрин олган футбол баҳсларида 2-тур ўйинлари бўлиб ўтди. Иккинчи тур доирасида Ўзбекистон U-23 Қатар U-23 терма жамоасига қарши майдонга тушди.\nРавшан Ҳайдаров шогирдларининг тўлиқ устунлиги остида ўтган учрашувда терма жамоа қатарликлар дарвозасига жавобсиз 6та гол киритиб, рақибни тор-мор келтирди.\nУшбу ғалабадан кейин Ўзбекистон терма жамоаси муддатидан олдин гуруҳда биринчи ўрин масаласини ҳал этишди.\nЭслатиб ўтамиз, биринчи турда Ўзбекистон Бангладеш устидан ҳам йирик ҳисобда ғалабага эришган эди. Равшан Ҳайдаров шогирдлари сўнгги турни Таиланд термасига қарши ўтказади. Учрашув Тошкент вақти билан соат 17:00 да бошланади.\nОсиё ўйинлари – 2018.\nЎзбекистон U-23 - Қатар U23 6:0 (2:0)\nГоллар: Ўринбоев (37), Алибоев (43), Ҳамдамов (47), Сиддиқов (49), Машарипов (54, пен), Абдуҳолиқов (74).\nЎзбекистон: Ботирали Эргашев, Аббос Отахонов (Дониёр Нарзуллаев, 55), Достон Турсунов, Рустам Ашурматов, Акром Комилов, Икром Алибоев, Одил Ҳамробеков, Достон Ҳамдамов, Жавоҳир Сидиқов (Жасурбек Яхшибоев, 76), Жалолиддин Машарипов, Забиҳулло Ўринбоев (Бобир Абдуҳолиқов, 60).


МИШ-МИШЛАРГА АСОСЛАНГАН МАҚОЛАЛАР ЖОНГА ТЕГДИ!\nБугунги кунда ОАВ, ижтимоий тармоқлар орқали республикамиздаги таълим сифати, айниқса, олий таълим тизими ҳақидаги турли мақолалар тез-тез учраб турибди. Бунда асосли танқидлардан кўз юмиб бўлмайди, аммо исбот қилинмаган, миш-мишларга асосланиб ёзилган мақолалар турли баҳс-мунозараларга сабаб бўлмоқда.\nАхборот қуролга айланган замонда ахборот технологияларининг глобал оқибатларидан бири янги асрда юзага келган ахборот хуружи хавфидир. Журналистика соҳаси вакиллари эса ана шу хуружнинг “ташувчилари” ҳисобланади. Ушбу соҳанинг “олтин” қоидаларидан бири ҳар қандай маълумотнинг ахборот манбасини текшириб (камида 2 асосли манбадан), унинг тўғри, асосли эканига ишонч ҳосил қилгандан сўнггина аудиторияга тақдим этиш шартлиги ҳисобланади. Акс ҳолда журналист ёлғон маълумот тарқатиб, ахборот хуружини юзага келтириши ҳеч гап эмас.\nЎзбекистон Республикаси Адлия вазирлиги муассислигидаги “Инсон ва қонун” газетасининг жорий йил 7 март №8-сонида чоп этилган муаллиф Эъзоза Жўраеванинг “Диплом ишини ёзиш нархлари қайси олийгоҳда қанчалигини биласизми?” сарлавҳали мақоласи ҳам коррупцияга қарши курашиш мақсадида ёзилган. Бир қарашда шундай. Аммо суриштирувлар натижасида муаллифнинг мақолада келтирган маълумотлари юқорида айтганимиздек, ўз исботини топмагани учун ЎзДЖТУга нисбатан навбатдаги ахборот хуружига сабаб бўлгани маълум бўлди.\nСўнгги вақтларда юртимиз ОАВларида бот-бот кўтарилаётган долзарб мавзулардан бири коррупцияга қарши курашиш масаласидир. Юртбошимиз Ш.Мирзиёев ҳам Ўзбекистон Республикаси Президенти сифатида, фаолиятининг дастлабки давридаёқ энг аввал Ўзбекистон Республикасининг “Коррупцияга қарши курашиш тўғрисида”ги Қонунини имзолади. Бу мавзуда эълон қилинаётган ҳар бир мақола беэътибор қолдирилмайди, хатто турли муҳокамалар кун тартибига қўйилиб, унга қарши кескин чоралар кўриляпти.\nМақолада келтирилгандаги коррупцион ҳолатларнинг олдини олиш мақсадида Ўзбекистон давлат жаҳон тиллари университетида ҳам қатор тадбирлар амалга оширилди. Хусусан, юқорида келтирилган қонун қабул қилингач, университет Илмий кенгаши кун тартибига киритилиб, раҳбарият томонидан “Ўзбекистон давлат жаҳон тиллари университетининг коррупцияга қарши курашиш соҳасидаги сиёсати тўғрисида низом”и ишлаб чиқилди.\nЎзДЖТУнинг барча таълим йўналишларида таҳсил олаётган битирувчи талабаларга тегишли меъёрий ҳужжатлар асосида битирув малакавий ишларини ёзиш бўйича бир қатор қулайликлар яратилган. Жумладан, келгусида илмий-тадқиқот билан шуғулланиш истагини билдирган битирувчиларга ўзларини қизиқтирган мавзулар бўйича илмий раҳбарлар тайинланиб, БМИ мавзуларини тадқиқ этишлари учун барча шароитлар яратилган. БМИ ёзишга истак билдирмаган битирувчилар эса ўз таълим йўналишлари бўйича мутахассислик фанларидан якуний давлат аттестацияси топширишлари йўлга қўйилган. Буларнинг барчаси ўзи ёза олмагани учун кимларгадир БМИ ёздирмоқчи бўлган талабаларга қарши самарали курашишга имкон беради.\nШу ўринда мақола муаллифига нисбатан ҳам эътироз билдирмоқчимиз. Айни дамда иккинчи босқичда таҳсил олаётган, ушбу соҳага тўлиқ кириб келмаган ва энг асосийси ҳали БМИ ҳақида тасаввурга ҳам эга бўлмаган талабанинг турли миш-мишларга асосланиб, бу мавзуга қўл урганлиги жуда ажабланарли. Бу ҳолат муаллифда журналист сифатида касбий масъулият тўлиқ шаклланмаганидан далолат беради.


АҚШлик ёзувчи Путинни Обамадан яхшироқ деб атади\n06:47 / 22.06.2015\nАҚШлик ёзувчи, сиёсий фаол ва радиобошловчи Стивен Лендман Россия ва АҚШ етакчилари Владимир Путин ва Барак Обамани бир-бири билан таққослади. Журналист улардан бири айтганини қиладиган, иккинчиси эса ғирт ёлғончи эканини изоҳлаб берди. Бу ҳақда Russian Today хабар бермоқда.\nЛендман ўзининг мақоласида бу икки президентга берган тавсифномаларига асос келтириб ўтди.\n“Обама барча мусулмонларни Рамазон ойи билан табриклади, бироқ у кўп марта ткрорлагандек, агар у мусулмонлар ҳуқуқлари ҳақида ҳақиқатда қайғурганда, у ислом давлатларини беқарорсизлантиришни ва мамлакат ичида ва унинг ташқарисида исломга эътиқод қилувчиларни таъқиб қилишни бас қилган бўларди. У Эрон ядровий қуроли дастури деб аталувчи масхарабозликни бас қилган бўларди, чунки бутун дунё аллақачон бу дастур мавжуд эмаслигини билади”, деб ёзмоқда ёзувчи.\nАҚШ президенти ўзга давлатларда бирин-кетин сиёсий тартибларни ўзгартиришни бас қилиши керак, деб таъкидлайди Лендман.\n“Агар у ҳақиқатда самимий бўлганида, Уолл-стритлик товламачиларни қамоққа жўнатган бўларди”, деб қўшимча қилади Лендман.\n“Путин эса нима деяётгани аниқ тушунади ва тушунган нарсаси ҳақида гапиради. Унинг услуби – бу унинг дангаллиги. У айтган сўзини доим бажаради. Обама эса унинг тўлиқ акси: ҳеч нарсани ишониб бўлмайдиган даволаб бўлмайдиган ёлғончи. У бошқа нарса ҳақида гапириб, тамоман бошқа нарсани бажаради”, демоқда ёзувчи.\nЛендман шунингдек, Путиннинг Санкт-Петербургдаги Халқаро иқтисодий анжумандаги нутқига ҳам эътиборни қаратди. Ёзувчининг фикрича, Путин барча саволларга аниқ ва тўлиқ жавоб берди ва унинг Вашингтон “2.0 версиядаги” совуқ урушни истаётгани ҳақидаги сўзлари ҳаққоний айтилган.\nПутин Оқ уйни “АҚШ ўзининг ядровий қурол-аслаҳаси билан қўрқитиб, бутун дунёда қилаётгандек Россиянинг ишига енгилтаклик билан аралашаётгани”га етарлича асос келтириб берди, дейди Лендман.\n“Мамлакатни Вашингтондан бошқараётган ақлсизларни ҳисобга оладиган бўлсак, Шарқ ва Ғарб билан қарама-қаршиликнинг вужудга келиши имконияти совуқ уруш пайтидагидан ҳам юқорироқ қолмоқда”, деб ўз мақоласини ниҳоялади ёзувчи.


Фарзандликка олиши мумкин бўлмаган шахслар рўйхати кенгайтирилди | NORMA.UZ\n21.10.2021 йилдаги «Фарзандликка олиш тартибининг ҳуқуқий асослари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги ЎРҚ-723-сон Қонун қабул қилинди.\nУшбу Қонун билан Оила кодексига ҳамда «Васийлик ва ҳомийлик тўғрисида»ги Қонунга ўзгартириш ва қўшимчалар киритилди. Хусусан, фарзандликка олиши мумкин бўлмаган шахслар рўйхати кенгайтирилди.\nҚуйидагилар фарзандликка олиши мумкин бўлмаган шахслар ҳисобланади:\nа) илгари қуйидаги жиноятларни содир этганлик учун ҳукм қилинганлар:\nҳаётга, соғлиққа қарши жиноятлар ҳамда ҳаёт ёки соғлиқ учун хавфли бўлган жиноятлар;\nжинсий эркинликка, оилага, ёшларга ва ахлоққа қарши шахснинг озодлигига, шаъни ва қадр-қимматига қарши жиноятлар (бундан туҳмат ва ҳақорат қилиш мустасно);\nфуқароларнинг конституциявий ҳуқуқ ва эркинликларига қарши жиноятлар (бундан жисмоний ва юридик шахсларнинг мурожаатлари тўғрисидаги қонунчиликни бузиш, муаллифлик ёки ихтирочилик ҳуқуқларини бузиш мустасно);\nтинчликка ва инсониятнинг хавфсизлигига қарши, Ўзбекистон Республикасига қарши жиноятлар;\nўзгаларнинг мол-мулкини талон-торож қилиш билан боғлиқ бўлган жиноятлар, жиноий йўл билан топилган мол-мулкни олиш ёки ўтказиш, тижоратда пора эвазига оғдириб олиш ёхуд нодавлат тижорат ташкилотининг ёки бошқа нодавлат ташкилотининг хизматчисини пора эвазига оғдириб олиш билан боғлиқ жиноятлар;\nбошқарув тартибига, шунингдек одил судловга қарши жиноятлар, қиноққа солиш ва бошқа шафқатсиз, ғайриинсоний ёки қадр-қимматни камситувчи муомала ҳамда жазо турларини қўллаш;\nжамоат хавфсизлигига қарши жиноятлар, қуйидагилар бундан мустасно:\nучувчисиз учадиган аппаратларни қонунга хилоф равишда олиб кириш, ўтказиш, олиш, сақлаш ва улардан фойдаланиш;\nкарантинли ва инсон учун хавфли бўлган бошқа юқумли касалликлар тарқалиши ҳақида ҳақиқатга тўғри келмайдиган маълумотларни тарқатиш;\nтадқиқот фаолиятини амалга оширишда хавфсизлик қоидаларини бузиш, меҳнатни муҳофаза қилиш қоидаларини бузиш, санитарияга оид қонунчиликни ёки эпидемияларга қарши кураш қоидаларини бузиш;\nтоғ-кон, қурилиш ёки портлатиш ишлари хавфсизлиги қоидаларини бузиш, ёнғин хавфсизлиги қоидаларини бузиш;\nгиёҳвандлик воситаларининг ёки психотроп моддаларнинг қонунга хилоф муомаласидан иборат жиноятлар;\nжамоат тартибига қарши жиноятлар ва ҳарбий мансабдорлик жиноятлари;\nб) а) бандда кўрсатилган жиноятлар жумласига кирмайдиган оғир ва ўта оғир жиноятларни содир этганлик учун илгари ҳукм қилинганлар;\nв) а) ва б) бандларда кўрсатилган жиноятларни содир этганлик учун ўзига нисбатан жиноят иши айблилик тўғрисидаги масала ҳал қилинмай туриб тугатилганлар;\nг) фарзандликка олишга монелик қиладиган касалликларга чалинганлар, уларнинг рўйхати Вазирлар Маҳкамаси томонидан тасдиқланади.\nШунингдек белгиланишича, фарзандликка олувчилар ва фарзандликка олинувчилар ёшидаги фарқ 15 ёшдан кам бўлмаслиги шарти яқин қариндошлар томонидан фарзандликка олиш ҳолларида татбиқ этилмайди.\nҲужжат 22.10.2021 йилдаги «Халқ сўзи» газетасида чоп этилган.